title: North State

text: Suomessa on markkinoilla ollut viittä erilaista North Statea: punaista filtterillä, vihreää ilman filtteriä, sinistä miedompaa versiota (pitkä, "siniraita"), punainen (pitkä, "punaraita"), keltaista pidempää sekä kovaan askiin pakattua täysimittaista North Statea. Vuoden 2014 alussa markkinoille tuli lisäaineeton tupakka, North State Valkea.


title: North State

text: Vihreää, filtteritöntä, North Statea ei enää ole kaupan, sillä sen tervapitoisuus ylittää 10 milligramman sallitun rajan.


title: North State

text: North Statea on myyty Suomessa vuodesta 1931, ja sitä valmistaa British American Tobacco Finland.


title: Ragnhild Peitsalo

text: Ragnhild Peitsalo (o.s. Linnanheimo, vuoteen 1924 saakka Leino) (k. 1931) oli suomalainen näyttelijä. Hän syntyi Aksa Johanna ja Johan Gustaf Leinon (vuodesta 1924 Linnanheimo) seitsenlapsisen perheen esikoiseksi. Peitsalo halusi jo varhain näyttelijäksi. Hän opiskeli lausuntaa Olga Salon ja Mimmi Lähteenojan johdolla, he myös kannustivat häntä eteenpäin näyttelijänuralla. Johan Leino oli jyrkästi aietta vastaan, sillä näyttelijöiden katsottiin edustavan turmelusta ja huonoa elämää.


title: Ragnhild Peitsalo

text: Ammattiuransa Peitsalo aloitti Joensuun Teatterissa syksyllä 1919. Muutaman vuoden päästä hän siirtyi Kuopion kautta Turun Työväen Teatteriin. Tuolloin hänellä oli jo takanaan yksi avioliitto. Turussa hän solmi toisen avioliittonsa Ilmari Peitsalon kanssa. Hän oli mukana useilla teatterikiertueilla ympäri Suomea. Pornaisissa ja Mäntsälässä kiertueilla olivat avustajina ja näyttelijöinä hänen 1930-luvulla kuuluisuuteen nousseet sisarensa Regina ja Rakel Linnanheimo.


title: Ragnhild Peitsalo

text: Turusta Ragnhild ja Ilmari Peitsalo muuttivat Viipuriin. Avioliitto rapistui pian, mutta näyttelijänurallaan Ragnhild Peitsalo menestyi hyvin. Kriitikot luonnehtivat häntä "suurilahjaiseksi". Hänen tumman ja taipuisan äänensä sointia kuvattiin pronssinkaltaiseksi. Peitsalon roolivalikoima oli monipuolinen; "Tukkijoella"-näytelmässä hän oli Pölhö-Kustaa, "Kuolemantanssissa" hän näytteli Alicen osan. Hänen tulkintaansa Lisasta näytelmässä "Elävä ruumis" luonnehdittiin sielukkaaksi. Vuonna 1926 hän oli mukana Jules Romainsin menestyksekkäässä farssissa "Knock eli lääketieteen riemovoitto". Peitsalo juhli kymmenvuotistaiteilijajuhlaansa keväällä 1929. Näytelmä oli "Elinan surma", jossa hän tulkitsi Kirstin roolin ja sai loistavat arvostelut.


title: Ragnhild Peitsalo

text: Talvikiertueet kuuluivat työhön, ja ne panivat näyttelijät koetukselle. Talvella 1931 kiertue oli erityisen raskas. Eräänä päivänä auto teki tenän ja muiden mukana Peitsalonkin piti mennä pikkukengissään työntämään sitä ylös jäätynyttä mäkeä. Hän vilustui kohtalokkaasti ja sai keuhkokuumeen. Kolmen päivän kuluttua Ragnhild Peitsalo menehtyi. Häneltä jäi Virosta adoptoitu tytär Liisa, joka siirtyi Johan Linnanheimon perheen hoiviin.


title: Václav Korunka

text: Václav Korunka (s. 25. joulukuuta 1965) on entinen tšekkiläinen maastohiihtäjä, joka aktiiviurallaan edusti Tšekkoslovakiaa ja Tšekkiä.


title: Václav Korunka

text: Korunka saavutti kaksi pronssimitalia arvokisojen viestikilpailuissa. Hän hiihti toisen osuuden Tšekkoslovakian joukkueessa, joka sijoittui kolmanneksi Calgaryn olympialaisissa 1988 Ruotsin ja Neuvostoliiton jälkeen. Joukkueessa hiihtivät hänen lisäkseen Radim Nyč, Pavel Benc ja Ladislav Švanda. Lahden MM-kilpailuissa 1989 Korunka hiihti ankkuriosuuden Tšekkoslovakian pronssijoukkueessa, joka hävisi kilpailun voittaneelle Ruotsille vain 1,6 sekuntia; Suomi oli toinen. Joukkueeseen kuuluivat myös Švanda, Martin Petrásek ja Nyč.


title: Václav Korunka

text: Korunka sijoittui Lahden MM-kilpailujen 15 kilometrin perinteisen tyylin kilpailussa kahdeksanneksi ja saman matkan vapaan hiihtotavan kilpailussa neljänneksitoista. Val di Fiemmen MM-kisoissa 1991 hän oli 10 kilometrillä kolmastoista. Albertvillen 1992 olympialaisissa Korunka sijoittui 50 kilometrillä kolmanneksitoista ja takaa-ajossa neljänneksitoista. Falunin MM-kilpailujen 1993 50 kilometrillä Korunka oli yhdeksäs.


title: Václav Korunka

text: Korunka sijoittui maailmancupin osakilpailuissa kolme kertaa kolmanneksi: Minskissä 15 kilometrillä tammikuussa 1991, Ramsaussa 10 kilometrillä joulukuussa 1992 sekä Lahdessa 30 kilometrillä maaliskuussa 1993.


title: Aldabra

text: Aldabra on Seychelleihin kuuluva atolli Intian valtameressä. Sen eläimistö on ainutlaatuinen. Atollilla elää muun muassa maailman suurin jättiläiskilpikonnien ("Geochelone gigantea") populaatio, noin 152 000 yksilöä. Siellä elää myös Intian valtameren viimeinen lentokyvytön lintu, sepelmetsähuitti "Dryolimnas cuvieri", joita on jäljellä noin viisi tuhatta yksilöä.


title: Aldabra

text: Atolli on 34 km pitkä ja leveimmillään vajaat viisitoista kilometriä leveä.Se muodostuu neljästä korallisaaresta, joiden välissä on kapeat salmet, ja keskellä matala laguuni. Saariryhmää kiertää ulompi riutta. Saari on vaikeapääsyinen, eikä siellä ole pysyvää ihmisasutusta.


title: Aldabra

text: Alue on UNESCOn maailmanperintökohde.


title: Pavel Benc

text: Pavel Benc (s. 10. heinäkuuta 1963) on entinen tšekkiläinen maastohiihtäjä, joka aktiiviurallaan edusti Tšekkoslovakiaa ja Tšekkiä.


title: Pavel Benc

text: Benc hiihti kolmannen osuuden Tšekkoslovakian joukkueessa, joka sijoittui kolmanneksi Calgaryn olympialaisissa 1988 Ruotsin ja Neuvostoliiton jälkeen. Joukkueessa hiihtivät hänen lisäkseen Radim Nyč, Václav Korunka ja Ladislav Švanda.


title: Pavel Benc

text: Benc sijoittui MM-kilpailujen 50 kilometrillä viidenneksi Val di Fiemmessä 1991, seitsemänneksi Falunissa 1993 sekä neljänneksitoista Thunder Bayssa 1995. Maailmancupin osakilpailussa hän oli parhaimmillaan neljäs.


title: Todo va a cambiar

text: Todo va a cambiar on espanjalaisen poikabändi D'NASH:in toinen studioalbumi, joka julkaistaan Espanjassa 4. joulukuuta 2007.


title: Todo va a cambiar

text: Ensimmäinen singlejulkaisu albumilta on ruotsalaisen Jimmy Janssonin alun perin levyttämä "Amanda". Kappaleeseen on tehty myös musiikkivideo.


title: Valleé de Main luonnonsuojelualue

text: Valleé de Main luonnonsuojelualue sijaitsee Seychelleihin kuuluvalla Praslinin saarella. Se käsittää hyvin säilynyttä palmumetsää, jossa kasvaa kuutta lajia palmuja, joista seychellienpalmu eli coco-de-mer, "Lodoicea maldivica" on endeeminen Seychellien laji. Näiden palmujen siemenet ovat kasvikunnan suurimmat. Lehdet ovat kuusi metriä leveitä ja 14 metriä pitkiä. Myös puiston eläimistöön kuuluu harvinaisia ja endeemisiä lajeja.


title: Valleé de Main luonnonsuojelualue

text: Valleé de Main luonnonsuojelualueen pinta-ala on vain 19.5 ha. Sitä ympäröi 300 hehtaarin Praslinin kansallispuisto.


title: Valleé de Main luonnonsuojelualue

text: Alueen metsät muistuttavat ikimetsiä, ja niissä kasvaa täysikokoisia puita. Palmulajeja ovat seychellienpalmun lisäksi kotoperäinen "Deckenia nobilis", "Phoenicophorium borsigianum", "Verschaffeltia splendida", "Nephrosperma vanhoutteanum" ja "Roscheria melanochaetes". Palmujen joukossa kasvaa myös kairapalmuja ja lehtipuita. Metsässä elää endeemisiä lintulajeja, liskoja, sammakoita ja selkärangattomia.


title: Valleé de Main luonnonsuojelualue

text: Alue on UNESCOn maailmanperintökohde.


title: Autenttisuus (filosofia)

text: Autenttisuus ( 'hallita', myös 'tappaa') on eksistentialistisen filosofian käsite ja sitä käytetään myös taidefilosofiassa ja psykologiassa. Eksistentialismissa tietoisen minän nähdään oppivan hyväksymään oma olemassaolonsa keskellä ympäröivää todellisuutta sekä kohtaamaan ulkoisia voimia, paineita ja vaikutteita, jotka ovat hyvin erilaisia kuin minä itse, ja edustavat sen kannalta katsottuna ”toista”. Autenttisuus on se aste missä määrin ihminen on aito suhteessa omaan todelliseen persoonallisuuteensa tai luonteeseensa näistä paineista huolimatta. Eri eksistentialistifilosofit näkevät autenttisuuden hieman eri tavoin.


title: Autenttisuus (filosofia)

text: Nykyaikaisen autenttisuus-käsitteen tarkkaa alkuperää on vaikea määritellä. Autenttisuudesta kirjoittaneet filosofit ovat pyrkineet perustamaan ajatuksensa erilaisiin filosofian historiassa vaikuttaneisiin ajatuksiin. Kenties varhaisin ajatus autenttisuudesta on nähtävissä Sokrateen pyrkimyksessä itsensä tuntemiseen. 1800- ja 1900-lukujen mannermaisessa filosofiassa autenttisuus on ollut keskeinen käsite erityisesti Søren Kierkegaardin, Martin Heideggerin ja Jean-Paul Sartren ajattelussa. Heille autenttisuus oli yksi tapa, jolla ihminen toimii ja muuttuu vastauksena kohtaamiinsa ulkoisiin paineisiin.


title: Autenttisuus (filosofia)

text: Autenttisuus määrittyy usein "epäautenttisuuden" kautta: se on ikään kuin tila epäautenttisuuden ympärillä, ja se määritellään epäautenttista olemassaoloa kuvaavilla esimerkeillä. Esimerkiksi Sartren teoksissa päähenkilöt perustavat toimintansa usein ulkoisiin paineisiin ja odotuksiin: paineisiin olla tietynlainen ihminen, omaksua tietynlainen elämäntapa, tai hylätä omat moraaliset ja esteettiset käsitykset, jotta oma olemassaolo olisi helpompaa ja mukavampaa. Hänen päähenkilönsä eivät myöskään usein ymmärrä oman toimintansa syitä, tai jättävät keskeisiä omaa elämäänsä koskevia tosiseikkoja huomiotta, jotta välttäisivät joitain epämiellyttäviä totuuksia.


title: Autenttisuus (filosofia)

text: Autenttisuus on näillä filosofeilla hyvin yleisluontoinen käsite, joka ei liity mihinkään tiettyyn poliittiseen tai esimerkiksi esteettiseen näkemykseen. Tämä on oleellinen piirre autenttisuudessa: koska se liittyy ihmisen ja ulkoisen maailman väliseen suhteeseen, sitä ei voida saavuttaa pelkästään toistamalla joukko toimenpiteitä tai omaksumalla tietyt mielipiteet. Näin autenttisuus liittyy luovuuteen: alkusykäyksen kaikelle toiminnalle täytyy tulla ihmisestä itsestään, se ei voi tulla hänen ulkopuoleltaan. Heidegger vei tämän ajatuksen äärimmäisyyteen puhumalla elämänmuodoista hyvin abstraktilla tasolla. Sartre omaksui hänen terminologiansa ja yksinkertaisti sitä omissa teoksissaan. Kierkegaardilla, kuten esimerkiksi teoksessa "Pelko ja vavistus", keskipisteessä olivat raamatulliset kertomukset, joita ei voi suoraan toistaa omassa elämässä. Sartre keskittyi, kuten edellä on todettu, kuvaamaan epäautenttista olemassaoloa välttääkseen sen ristiriidan, että hän olisi esittänyt ohjeita elämäntavalle, joka torjuu kaiken ulkopuolisen sanelun.


title: Autenttisuus (filosofia)

text: Autenttisuus on liitetty useisiin erilaisiin inhimillisen toiminnan muotoihin. Heideggerille autenttisuus näyttäytyi kehittyneestä tekniikasta vapaassa elämänmuodossa, kun taas tekniikan hän katsoi vääristävän autenttisen suhteen luontoon. Sartrelle jazz-musiikki oli vapauden ilmentymä, mahdollisesti siksi, että se liittyi afroamerikkalaiseen kulttuuriin. Näin se asettui länsimaista kulttuuria, jota Sartre piti toivottoman epäautenttisena, vastaan. Theodor Adorno kuitenkin katsoi, että jazz oli yhtä sidoksissa ulkoiseen ja vaikutelmaan ja yleisöön kuin monet muutkin taidemuodot.


title: Autenttisuus (filosofia)

text: Monet epäautenttisuudesta kirjoittaneet ovat nähneet vallitsevien kulttuuristen normien olevan epäautenttisia; ei pelkästään siksi, että ne vaikuttavat ihmisille pakotetuilta, vaan myös siksi, että ne vaativat, että ihmiset käyttäytyvät epäautenttisesti omia halujaan kohtaan ja hämärtävät toiminnan todelliset syyt. Eräs esimerkki oli mainostaminen: se pyrki antamaan ihmisille syyn tehdä jotain mitä he eivät olisi muuten tehneet. Rotujen väliset suhteet olivat toinen autenttisuuden rajoite, koska ne vaativat ihmisiä suhtautumaan toisiin ulkoisten seikkojen perusteella. Karl Marxin ”vieraantumisen” käsitteen voidaan nähdä liittyvän myöhempään keskusteluun epäautenttisuuden luonteesta.


title: Autenttisuus (filosofia)

text: Ne, jotka pyrkivät elämään autenttisesti päätyivät usein elämään vallitsevia kulttuurisia normeja rikkovaa elämää. 1960-luvulla tapahtunut vastakulttuurin nousu länsimaissa näyttäytyi monille uutena mahdollisuutena saavuttaa autenttinen olemassaolo. Monet ovat kuitenkin huomauttaneet, ettei pelkkä erikoinen elämä tarkoita sitä, että ihminen eläisi autenttisesti.


title: Autenttisuus (filosofia)

text: Jos autenttisuus voidaan määritellä vain hyvin abstraktilla tavalla, tai vain epäautenttisuuden kautta, onko mitään mitä siitä voidaan sanoa suoraan? Kaikki ajattelijat ovat yhtä mieltä siitä, että autenttisuus on:Monet, joskaan eivät kaikki, ovat katsoneet autenttisuuden myös:Autenttisuudessa on paradoksaaliset osatekijänsä. Sartre huomautti ristiriidasta sen välillä, että toisaalta minä nähdään yksilöllisenä ja erilaisena suhteessa maailmaan; mutta minä on kuitenkin osa maailmaa, joka selvästi sisältää muita samanlaisia olentoja.


title: Autenttisuus (filosofia)

text: Jos autenttisuus esitetään oppina, sen voidaan katsoa olevan itsensä kumoava. Määriteltynä siitä tulee osa toista, minän ulkopuolista, ja sitä voidaan ehkä vain tutkia metodologisesti monien muiden asioiden tavoin. Tämä asettuu sitä vastaan, että yksilö etsisi omaa ratkaisuaan itsenäisesti, riippumatta mistään ulkopuolisista kilpailevista ideologioista.


title: Autenttisuus (filosofia)

text: Autenttinen olemassaolo voi vaatia kompromissien tekoa, jotta yksilöt voisivat olla olemassa yhdessä tavalla, joka on kaikkien hyväksyttävissä. Näin syntyvä julkinen etiikka ja moraliteetti voivat olla rajoitteita autenttisuudelle.


title: Gare de Lille-Europe

text: Gare de Lille-Europe on rautatieasema Lillen keskustassa Ranskassa. Asemalta liikennöivät pääasiassa Eurostar- ja TGV-suurnopeusjunat, mutta myös joitakin paikallisjunia. Aseman kautta kulkevat TGV-junien pääteasema on pääasiassa Calais, kun Lilleen päättyvät linjat käyttävät läheistä Flandresin asemaa.


title: Gare de Lille-Europe

text: Lille-Europe rakennettiin vuonna 1993 Ison-Britannian, Ranskan ja Belgian välisen suurnopeusliikenteen kauttakulkuasemaksi.


title: Gare de Lille-Europe

text: Aseman kautta kulkee Lillen metron linja 2.


title: Martin Petrásek

text: Martin Petrásek (s. 1966) on entinen tšekkiläinen maastohiihtäjä, joka aktiiviurallaan edusti Tšekkoslovakiaa ja Tšekkiä.


title: Martin Petrásek

text: Petrásek hiihti Lahden MM-kilpailuissa 1989 toisen osuuden Tšekkoslovakian viestijoukkueessa, joka sijoittui kolmanneksi hävittyään kilpailun voittaneelle Ruotsille vain 1,6 sekuntia; Suomi oli toinen. Joukkueeseen kuuluivat hänen lisäkseen Ladislav Švanda, Radim Nyč ja Václav Korunka.


title: Martin Petrásek

text: Petrásek sijoittui Val di Fiemmen MM-kilpailuissa 1991 10 kilometrin perinteisen hiihtotavan kilpailussa kymmenenneksi. Maailmancupin osakilpailussa hän oli parhaimmillaan kuudes.


title: Jonne Virtanen

text: Jonne Virtanen (s. 13. maaliskuuta 1988 Turku) on suomalainen jääkiekkoilija, joka pelaa SM-liigajoukkue Turun Palloseurassa. Hän toimii joukkueen varakapteenina. Virtanen on pelipaikaltaan keskushyökkäjä, mutta hän osaa pelata myös laidassa. Virtanen on peräti 197 cm pitkä sekä 111 kg painava. Virtanen pelaa useimmiten alemmissa ketjuissa.


title: Jonne Virtanen

text: Virtanen on Turun Weikkojen kasvatti. Hän pelasi juniorina sittemmin TuTossa ja Turun Palloseurassa. Väliin mahtuu myös kausi 2004–2005 Kiekko-67:n B-nuorissa. Kaudeksi 2006–2007 18-vuotias Virtanen siirtyi TPS:stä Saimaan Pallon A-nuoriin. Hän oli 10 osumallaan joukkueen toiseksi paras maalintekijä Markus Rämän jälkeen. Virtanen keräsi myös 99 jäähyminuuttia, joilla hän sijoittui A-nuorten SM-liigan jäähypörssissä seitsemänneksi. Virtanen debytoi kauden aikana myös miesten peleissä pelattuaan kaksi ottelua sekä SaiPan SM-liigajoukkueessa että Mestistä alle 20-vuotiaiden maajoukkueessa.


title: Jonne Virtanen

text: Kaudella 2007–2008 Virtanen vakiinnutti paikkansa SaiPan SM-liigajoukkueessa, jossa tulokaskausi toi 41 runkosarjaottelussa neljä syöttöpistettä sekä 83 jäähyminuuttia. Hän sai peliaikaa aluksi tappelutaitojensa ansiosta, mutta sittemmin myös pelillisillä ansioillaan. Virtanen pelasi kauden aikana miesten pelejä myös kolmen ottelun verran lainalla Mestis-joukkue Savonlinnan Pallokerhossa. Tammikuussa 2008 hän teki kaksivuotisen jatkosopimuksen SaiPan kanssa. Kaudella 2008–2009 Virtanen teki joukkueessa 39 runkosarja- ja yhdessä playout -ottelussa tehot 1+8=9. Hänen liigauransa avausmaali syntyi 3. tammikuuta 2009 Rauman Lukkoa vastaan. Virtanen pelasi kauden aikana myös viisi Mestis-ottelua lainalla Kotkan Titaaneissa.


title: Jonne Virtanen

text: Heinäkuussa 2009 SaiPa purki Virtasen sopimuksen kurinpidollisiin syihin vedoten. Elokuussa hän siirtyi try-outille JYPiin, jonne Virtanen sai kahden viikon jälkeen kaksivuotisen sopimuksen. Hän pelasi kauden 2009–2010 kuitenkin suurimmaksi osaksi JYPin farmijoukkue D Teamissa, jossa Virtanen voitti kauden päätteeksi Mestis-hopeaa. SM-liigan puolella hän pelasi neljä ottelua. Kauden 2010–2011 Virtanen aloitti D Teamissa, mutta murtautui kuitenkin kauden edetessä JYPin SM-liigajoukkueeseen. Hän teki 38 runkosarjaottelussa tehot 4+5=9 sekä neljässä playoff-ottelussa tehot 2+1=3. Virtanen teki liigauransa ensimmäisen playoff-maalin hyvään paikkaan, sillä se ratkaisi JYPille 21. maaliskuuta 2011 pelatun kolmannen puolivälieräottelun Tampereen Ilvestä vastaan. Hän sai ottelussa myös yhden syöttöpisteen ja palkittiin "Ilta-Sanomien" kolmen tähden tähtipelaajana. Virtanen nousi joukkueen fanien suosioon ja hänen mukaansa myös nimettiin JYP-ravintola Hurrikaaniin purilainen nimeltä "Jonne-burger". Tammikuussa 2011 Virtanen teki 1+1-vuotisen jatkosopimuksen JYPin kanssa.


title: Jonne Virtanen

text: Myös kauden 2011–2012 Virtanen aloitti JYPin farmissa, tällä kertaa nimensä D Teamista JYP-Akatemiaksi vaihtaneessa joukkueessa. Jo edelliskaudella JYPissä hieman hillitymmin pelannut Virtanen keräsi SM-liigan runkosarjan aikana vain kaksi jäähyminuuttia. Hän voitti kauden päätteeksi Suomenmestaruuden. Tammikuussa 2012 JYP käytti Virtasen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2012–2013 Virtanen teki SM-liigan yhden kauden piste-ennätyksensä tehoilla 7+12=19. Hän voitti kauden päätteeksi SM-pronssia.


title: Jonne Virtanen

text: Toukokuussa 2013 Virtasen kerrottiin tehneen sopimuksen sekä Helsingin IFK:n että JYPin kanssa. SM-liigan näkemyksen mukaan hän oli yksiselitteisesti HIFK:n pelaaja ja katsoi, että Virtanen ja HIFK tekivät suullisen ja sitovan pelaajasopimuksen ennen kuin hän yllättäen allekirjoitti jatkosopimuksen JYPin kanssa. Koko kesän jatkunut sopimuskiista sai ratkaisunsa elokuussa, kun seurat lopulta lopulta sopivat Virtasen jatkavan JYPissä ja SM-liiga hyväksyi ratkaisun. Hän voitti kaudella 2013–2014 European Trophyn mestaruuden.


title: Jonne Virtanen

text: Virtasen sopimus JYPin kanssa olisi jatkunut myös kauden 2014–2015, mutta hän purki sopimuksensa yhteisymmärryksessä joukkueen kanssa ja siirtyi 1+1-vuotisella sopimuksella Rauman Lukkoon. Joukkuetta valmensi Virtaselle JYPistä tuttu Risto Dufva. Lukko ei käyttänyt hänen sopimuksessaa ollutta optiota, vaan Virtanen palasi kaudeksi 2015–2016 kotikaupunkiinsa ja siirtyi kaksivuotisella sopimuksella Turun Palloseuraan. Lokakuussa 2016 hän teki peräti nelivuotisen jatkosopimuksen joukkueen kanssa. Kaudella 2016–2017 Virtanen jakoi Mestarien liigassa TPS:n sisäisen tehotilaston voiton kolmen muun pelaajan kanssa lukemalla +5.


title: Jonne Virtanen

text: Kaudeksi 2017–2018 Virtanen nimettiin TPS:n varakapteeniksi. Hänen kauteensa mahtui myös noin kuukauden mittainen toipumisjakso syyskaudella tulleen, leikkaushoitoa vaatineen vamman vuoksi.


title: Jonne Virtanen

text: Virtanen edusti Suomea alle 20-vuotiaiden neljän maan turnauksessa elo-syyskuun 2007 vaihteessa.


title: Jonne Virtanen

text: Virtasen pikkuveli Jesse pelaa Suomi-sarjajoukkue HC Indians Kaarinassa. Jonne Virtanen on saanut pitkäaikaisen "Teurastaja" -lempinimensä jääkiekkovaikuttaja Jukka Suutarilta.


title: Sakaria I

text: Sakaria I (k. 875) toimi Armenian katolikoksena vuosina 855–875. Hänen valintansa oli kahdessakin mielessä erikoinen, sillä kun normaalisti valinnan tehneeseen kirkolliskokoukseen kuului sekä maallikoita että piispoja, olivat kaikki osanottajat tällä kertaa piispoja. Toinen erikoinen seikka oli, että tästä huolimatta he valitsivat virkaan maallikon, Sakarian. Niinpä virkaan vihkimiseen kului kymmenisen tuntia, sillä ensin Sakaria oli nimitettävä virka-aste kerrallaan lukijaksi, diakoniksi, papiksi ja piispaksi ennen lopullista vihkimystä. Kyseessä lienee yksi kirkkohistorian nopeimmista urakehityksistä.


title: Sakaria I

text: Munkki Serafim: Araratista itään, Kirjapaja, 2007


title: Pendulum (yhtye)

text: Pendulum on australialainen electronic rock yhtye. Vuonna 2003 Pendulum siirtyi Australiasta Isoon-Britanniaan.


title: Pendulum (yhtye)

text: Yhtyeen hajotessa vuonna 2012. Yhtye jatkoi esiintymistä duona, johon kuuluu yhtyeen kaksi jäsentä DJ El Hornet ja MC Ben Verse. Yhtye teki paluun täydellä kokoonpanolla Ultra Music Festivaleilla maaliskuussa 2016.


title: Pendulum (yhtye)

text: Pendulumin esittämä musiikki on tavallisesti raskas, rytmikäs drum’n’bass-biitti yhdistettynä mataliin, suriseviin bassolinjoihin päällystettynä syntetisaattorisooloilla. Yhtye on tehnyt monia remix-versioita muiden artistien kappaleista, tunnetuimpana The Prodigyn ”Voodoo People”.


title: Pendulum (yhtye)

text: Pendulum on myös remiksattu: vuonna 2006 Against the Gain Records julkaisi Noisian tekemän ”Painkiller”-kappaleen remiksin ja house-tuottaja Madeon on remixannut Pendulumin kappaleen ”The Island Pt. 1 Dawn” vuonna 2010. ”Slam” on edelleen heidän suurin hittinsä, joka oli sijalla 34 Ison-Britannian singlelistalla. Pendulumin vokalisti Rob Swire on myös mukana elektronista musiikkia tuottavan kanadalaisen deadmau5:n kappaleessa ”Ghosts ’n’ Stuff”.


title: Pendulum (yhtye)

text: Yhtye julkaisi vuonna 2005 debyyttialbuminsa "Hold Your Colourin", joka sai kriitikoilta hyvän vastaanoton sekä Isossa-Britanniassa että Australiassa. Pendulum on ollut myös yhteistyössä Freestylersin kanssa julkaisten singlen ”Fasten Your Seatbelts”. MC $pyda ja Tenor Fly esiintyvät vokalisteina myös kappaleessa ”Tarantula”. Heidän toinen albuminsa "In Silico" julkaistiin Euroopassa 12. toukokuuta 2008, ja Yhdysvalloissa 13. toukokuuta 2008. 24. maaliskuuta 2010 vaihtoi rumpalinsa Paul Kodishin Kevin Sawkaan (paremmin tunnettuna KJ Sawka). Vuonna 2011 yhtye ilmoitti julkaisevansa uuden albumin vuonna 2013.


title: Pendulum (yhtye)

text: Kesäkuussa 2012 yhtyeen laulaja Rob Swire tiedotti Twitterissä keskittyvänsä jatkossa basisti Gareth McGrillenin kanssa Knife Party -yhtyeen toimintaan. Samalla kävi ilmi, ettei Pendulum enää esiinny konserteissa, ja ettei yhtye julkaise uutta albumia vuonna 2013 kuten aiemmin oli ilmoitettu. Yhtyeen kitaristi Peredur ap Gwynedd ryhtyi soolouralle ja esiintyy nykyään tunnettujen elektronisen musiikkin tuottajien kanssa. Marraskuussa 2012 rumpali Kevin ”KJ” Sawka tiedotti keskittyvänsä jatkossa dubstep-tuottajien Excisionin ja Downlinkin kanssa Destroid-yhtyeen toimintaan. Yhtyeen DJ Paul ”El Hornet” Harding ja MC Ben ”The Verse” Mount esiintyvät vielä Pendulumina DJ-seteillä.


title: Pendulum (yhtye)

text: Elokuussa 2013 yhtyeen laulaja Rob Swire ilmoitti Twitterissä, että Pendulum palaisi uuden levyn kanssa jossain vaiheessa vuonna 2014, Knife Partyn ensimmäisen studioalbumin jälkeen, joka niin ikään julkaistaan vuonna 2014. Swire kuitenkin painotti, ettei Pendulumin uusi albumi välttämättä tarkoita sitä, että yhtye soittaisi vielä live-kokoonpanolla, vaikka monet uskovat live-paluun tapahtuvan viimeistään vuoden 2015 aikana. Myös El Hornet on vahvistanut että yhtye on keskustellut tulevasta albumista. Maaliskuussa 2016 yhtye teki paluun täydellä kokoonpanolla Miamissa Ultra Music Festivaleilla.


title: Pendulum (yhtye)

text: Paul ja Ben tekevät DJ-settejä.


Friedrich-Alexander-Universität Erlangen-Nürnberg (lyh. FAU) on julkinen yliopisto Baijerissa, Saksassa. Se koostuu viidestä eri tiedekunnasta ja on yli 26 000 opiskelijallaan Baijerin toiseksi suurin yliopisto. Sillä on Erlangenin ja Nürnbergin lisäksi toimintaa myös Fürthin kaupungissa.


title: Friedrich-Alexander-Universität Erlangen-Nürnberg

text: Yliopiston perusti Brandenburg-Bayreuthin rajakreivi Friedrich vuonna 1742 Bayreuthissa nimellä "Friedrichs-Universität". Se oli tuolloin Altdorfin ja Würzburgin yliopistojen jälkeen kolmas yliopisto Frankenin alueella. Yliopisto siirrettiin Erlangeniin vuonna 1743. Alexander-nimi yliopiston nimeen lisättiin vuonna 1769 Brandenburg-Bayreuthin ja Brandenburg-Ansbachin rajakreivin Karl Alexanderin kunniaksi.


text: Vuonna 1961 yliopistoon liitettiin vuonna 1919 perustettu Hochschule für Wirtschafts- und Sozialwissenschaften Nürnberg, jolloin yliopiston nimi sai uuden osan "Erlangen-Nürnberg". Vuonna 1972 yliopistoon liitettiin lisäksi Nürnbergin pedagoginen korkeakoulu.


text: Yliopisto on 1. lokakuuta 2007 lähtien koostunut seuraavista tiedekunnista:


title: Parodiamusiikki

text: Parodiamusiikki on musiikkia, joka tekee pilaa joko tietystä musiikkikappaleesta, musiikkigenren kliseistä tai populaarikulttuurista. Usein parodiamusiikissa sävel on lähes suora kopio parodioinnin kohteena olevasta kappaleesta, ja vain sanoja muutetaan. Esimerkiksi "Weird Al" Yankovicin kappale White & Nerdy on parodia Chamillionairen kappaleesta Ridin'. Suomessa parodiamusiikkia ovat tehneet esimerkiksi Jope Ruonansuu, Bat & Ryyd sekä Tony Halme. Esimerkiksi Ruonansuun kappale "Pieni Hiace" on parodia Sakari Kuosmasen "Pienestä sydämestä", Batin & Ryydin "Lentävä puliukko" on väännös "Lentävästä kalakukosta" ja Tony Halmeen "Viikinki" on parodia Frederikin "Titanicista". Youtubessa parodiamusiikkia tekevät esim. Key of Awesome ja Anssi Umpikela. Suomessa esiintyy myös kansanlauluja, jotka ovat parodiamusiikkia, mm. Ukko Nooan väännökset ja Tiedän paikan armahan -kappaleen väännökset, jotka alkavat sanoilla "Tiedän paikan kamalan".


title: Fantasos

text: Fantasos () oli kreikkalaisessa mytologiassa yksi oneiroksista, unien jumalista. Hän on unen jumala Hypnoksen poika ja Morfeuksen ja Fobetorin veli.


title: Fantasos

text: Fantasos esiintyi unissa elottomina objekteina ja esineinä kuten patsaana, vetenä tai puuna.


title: Suomalais-Saksalainen seura

text: Suomalais-Saksalainen Seura (SSS) oli Suomen ja Saksan välisiä kulttuuripoliittisia yhteyksiä ensimmäisen maailmansodan jälkeen luonut ja ylläpitänyt suomalainen yhdistys. Se perustettiin vuonna 1918 maiden välillä Suomen sisällissodassa olleen aseveljeyden vanavedessä. Vilkkainta seuran toiminta oli toisen maailmansodan aikana, jolloin se pyrki sitomaan Suomea entistä tiukemmin natsi-Saksan intresseihin. Tällöin sen toimintaan osallistui monia vaikutusvaltaisia suomalaisia. SSS päätettiin lakkauttaa syyskuussa 1944, kun sen ajama saksalaismielisyys kävi aikansa eläneeksi Suomen ja Saksan suhteiden katkettua.


title: Suomalais-Saksalainen seura

text: SSS:n toiminta koostui 1920- ja 30-luvuilla muun muassa Helsingin vapautuksen vuosipäivän juhlallisuuksien vietosta, esitelmätilaisuuksista ja yhteydenpidosta Suomessa asuviin saksalaisiin. Seura piti yhteyttä myös Saksassa asuviin Suomen sisällissodan veteraaneihin kuten kreivi Rüdiger von der Goltziin.


title: Suomalais-Saksalainen seura

text: Saksan kansallissosialistisen työväenpuolueen noustua valtaan SSS oli yhteyksissä puolueeseen ja kutsui monia puolueen vaikuttajia vierailulle Suomeen. Saksalaismielisyys kuitenkin menetti asemiaan Suomessa 1930-luvun mittaan ja etenkin elokuussa 1939, jolloin Saksa solmi hyökkäämättömyyssopimuksen Neuvostoliiton kanssa. Viimeksi mainittu aiheutti runsaasti eroamisia SSS:stä. Seura pyrki palauttamaan suomalaisten Saksaa kohtaa tuntemia sympatioita, ja sen johtavat jäsenet kävivät neuvottelemassa Saksassa Heinrich Himmlerin ja Hermann Göringin kanssa Suomen asemasta.


title: Suomalais-Saksalainen seura

text: Vuonna 1940 SSS uudisti organisaatiotaan. Eri puolille Suomea perustetut alajaostot saivat aikaan sen, että seura alkoi muuttua elitistisestä ”herrakerhosta” kohti massajärjestöä. Vuonna 1943 seuralla oli 28 alajaostoa ja noin 4 300 jäsentä. Runsaat lahjoitukset takasivat SSS:n taloudelliset toimintaedellytykset.


title: Suomalais-Saksalainen seura

text: SSS oli mukana suomalaisten värväämisessä vapaaehtoisiksi Waffen-SS-sotilaiksi. Värväystoiminnasta keskeisessä vastuussa olivat seuran jäsenet Esko Riekki ja Pehr Norrmén.


title: Suomalais-Saksalainen seura

text: Jatkosodan aikana SSS piti yhteyttä suomalaisiin ja saksalaisiin hallitus- ja sotilaspiireihin ja pyrki lähentämään Suomen politiikkaa Saksaan. Seura myös kutsui paljon kansallissosialistia johtohenkilöitä Suomeen puhujamatkoille.


title: Suomalais-Saksalainen seura

text: SSS:n jäseninä oli monia Suomen politiikan, talouselämän, tieteen ja kulttuurin kärkinimiä. Heitä olivat muun muassa Edwin Linkomies (erosi jäsenyydestään tultuaan pääministeriksi keväällä 1943), Rolf Nevanlinna, Arvo Ylppö, Väinö Auer, Yrjö Reenpää, Antti Hackzell, Tyko Reinikka, Pehr Norrmén, Bernhard Wuolle, Erik von Frenckell, Yrjö Kilpinen ja Maila Talvio.


title: Suomalais-Saksalainen seura

text: Suhtautuminen kansallissosialismiin ei ollut SSS:n johtavien jäsenien keskuudessa yhtenäistä. Se vaihteli pidättyvyydestä aatteen avoimeen tukemiseen, mutta oli joka tapauksessa selvästi myötämielisempää kuin Suomessa yleisesti tuohon aikaan.


title: Suomalais-Saksalainen seura

text: Suomen ja Saksan suhteiden katkettua alkusyksystä 1944 SSS päätettiin lopettaa, koska seuran tarkoitus, kulttuurisuhteiden ylläpitäminen maiden välillä, ei ollut enää mahdollista. Seuran omaisuus lahjoitettiin Suomen kulttuurirahastolle Suomessa tehtävää suomen- ja ruotsinkielistä kulttuurityötä varten.


title: Suomalais-Saksalainen seura

text: Vuonna 1960 perustettu Helsingin Suomalais-Saksalainen Yhdistys (HSSY) kertoo jatkavansa SSS:n ”perinteitä ja toimintaa”. Yhdistyksen ”tarkoituksena on edistää suomalaisten ja saksalaisten keskinäistä tuntemusta ja ymmärtämystä” ja ”tutustuttaa suomalaisia Saksan ja saksalaisia Suomen yhteiskunta-, kulttuuri- ja talouselämään”. Se on myös suurin Suomi-Saksa Yhdistysten Liiton 34 jäsenjärjestöstä. Yhdistyksessä on noin 800 jäsentä, ja siihen voivat liittyä kaikki asiasta kiinnostuneet Suomen kansalaiset ja Suomessa asuvat saksalaiset.


title: Teresa Medeiros

text: Teresa Medeiros (s. 1962) on yhdysvaltalainen kirjailija, joka kirjoittaa pääasiassa romanttista kirjallisuutta. Hän kirjoitti ensimmäisen kirjansa 21-vuotiaana. Sen jälkeen kaikki hänen kirjansa ovat olleet bestseller-listoilla eri maissa.


title: Teresa Medeiros

text: Teresa asuu Kentuckyssa yhdessä miehensä ja kissojensa kanssa.


title: Apuyhdistys

text: Apuyhdistys (engl. "Relief Society") on Myöhempien Aikojen Pyhien Jeesuksen Kristuksen Kirkossa toimiva naisten apujärjestö. Myös eräissä muissa mormonistisissa yhteisöissä toimii Apuyhdistys. Apuyhdistys on määritelty hyväntekeväisyys- ja kasvatusjärjestöksi, ja sillä on virallinen asema MAP-kirkon hallinnossa. Järjestö on perustettu Nauvoossa Illinoisissa 1842. Sen ensimmäinen johtaja oli profeetta Joseph Smithin vaimo Emma Hale Smith ja toinen kuuluisa mormonirunoilija Eliza R. Snow. Apuyhdistykseen kuuluu nykyään noin 6 miljoonaa jäsentä yli 170 valtiossa ja alueella.


title: Apuyhdistys

text: Apuyhdistyksen motto on "Rakkaus ei koskaan häviä", joka löytyy sekä Mormonin kirjasta (Moroni 7:46) että Raamatusta (1. Korinttolaiskirje 13.8). Yhdistyksen virallinen tarkoitus on tukea "tukea pappeuden haltijoita täyttämään Kristuksen heille antamaa tehtävää auttamalla sisaria (naisia) ja perheitä tulemaan Kristuksen luo".


title: Apuyhdistys

text: Apuyhdistyksen toiminnan päämäärinä ovat uskon luominen Jeesukseen Kristuksen ja Jumalan valtakunnan opetusten levittäminen, jokaisen sisaren jumalallisen arvon korostaminen, perheiden suojeleminen ja tukeminen, jokaisen sisaren suojeleminen ja auttaminen, puutteessa olevien tukeminen ja avustaminen sekä sisarten saattaminen osallisiksi pappeuden siunausten täyteydestä. Käytännössä tämä tarkoittaa kirkon naispuolisten jäsenten hengellisen ja henkisen kasvun tukemista, niin että heistä voisi tulla parempia tyttäriä, sisaria, puolisoja ja äitejä.


title: Apuyhdistys

text: Apuyhdistykseen kuuluvat kaikki MAP-kirkon 18 vuotta täyttäneet naispuoliset jäsenet. Heidän lisäkseen jäseneksi voi liittyä myös alle 18-vuotias nainen, joka on solminut avioliiton tai tullut äidiksi. Yhdistyksellä ei ole jäsen- eikä liittymismaksuja.


title: Apuyhdistys

text: Paikallistasolla apuyhdistys toimii seurakunnan piispan alaisuudessa. Hän kutsuu yhden seurakunnan sisarista apuyhdistyksen johtajaksi, ja tämä taas kutsuu itselleen kaksi neuvonantajaa. Vaarnatasolla vaarnan apuyhdistys on järjestetty samalla tavalla. Myös kokonaiskirkon tasolla on Kirkon apuyhdistyksen johtaja, jolla on kaksi neuvonantajaa. Hän toimii suoraan kirkon presidentin ja kahdentoista apostolin neuvoston alaisuudessa.


title: Apuyhdistys

text: Apuyhdistys järjestää yleensä sunnuntaisin apuyhdistyksen kokouksen, samaan aikaan kun miespuoliset pappeuden haltijat kokoontuvat pappeuskokouksiin koorumeittain. Tässä apuyhdistyksen kokouksessa lauletaan, rukoillaan ja opiskellaan hengellisisä aiheita, esimerkiksi Kirkon presidenttien opetuksia. Kokousten ohjelma ei välttämättä juurikaan eroa miesten pappeuskokousten ohjelmasta. Tämän lisäksi apuyhdistykset järjestävät viikolla kotielämän kehittämiskokouksia, jotka käsittelevät käytännönläheisemmin naisten roolia perheessä äitinä, kasvattajana ja aviovaimona. Näissä kokouksissa voidaan keskustella esimerkiksi taloudenhoidosta, ruoanlaitosta, lastenhoidosta ja kasvatuksesta. Erityisen tärkeää näissä kokouksissa on naisten auttaminen tulemaan lastensa hengellisiksi äideiksi. Niissä pohditaan, miten lapsille on parasta opettaa uskontoa, Kristuksen sovitustyötä ja kirkkoa, miten heidän kanssaan tulee rukoilla jne. Illoissa voidaan myös keskustella esimerkiksi kulttuurista, kirjallisuudesta tai taiteesta.


title: Apuyhdistys

text: Apuyhdistyksen jäsenet (kutsutaan sisariksi) tekevät myös kotikäyntityötä. Jokaisella apuyhdistyksen jäsenellä on pari, jonka kanssa hänen tulisi pitää kuukausittain yhteyksiä heille osoitettuun sisareen. Tarkoituksena on, paitsi keskustella sisaren kanssa uskonnosta ja rukoilla hänen kanssaan, myös olla ystävä muulla tavoin ja tukea hänen perhe-elämäänsä. Kyseessä on eräänlainen keskinäisen kannustuksen ja tuen muoto.


title: Apuyhdistys

text: Apuyhdistyksen jäsenet osallistuvat myös kirkon hyväntekeväisyystyöhön sekä valmistavat seurakunnassa esimerkiksi tarjoilua juhliin.


title: Apuyhdistys

text: Apuyhdistykset järjestävät alueellisia tapaamisia vaarna- ja aluetasoilla. Vuosittain pidetään myös Apuyhdistyksen maailmanlaajuinen yleiskonferenssi Salt Lake Cityssä. Tapana on myös, että apuyhdistyksen johtaja puhuu Kirkon naisille yleiskonferenssissa.


title: Apuyhdistys

text: Apuyhdistyksen ohjelmaa on arvosteltu sen konservatiivisuudesta ja taantumuksellisuudesta. Se opettaa naisen arvoa ennen muuta puolisona ja äitinä, minkä jotkut naisasialiikkeeseen kuuluvat ovat tulkinneet naisen alistamiseksi tai hänen itsenäisen roolinsa väheksymiseksi.


title: Paul Werner Hoppe

text: Paul Werner Hoppe joissakin lähteissä myös Paul-Werner Hoppe tai Werner Hoppe (28. helmikuuta 1910 – 15. heinäkuuta 1974) oli saksalainen SS-Sturmbannführer, joka oli Stutthofin keskitysleirin komentajana toisessa maailmansodassa.


title: Paul Werner Hoppe

text: Hoppen SS-numero oli 116695. Hän oli vartijana Sachsenhausenin keskitysleirillä 1938, jonka jälkeen hän palveli SS-divisioona Totenkopfissa vuosina 1939–1942. Stutthofin keskitysleirin komentajana hän oli 15. elokuuta 1942 alkaen huhtikuuhun 1945.


title: Paul Werner Hoppe

text: Brittijoukot pidättivät Hoppen 1945, mutta hän pääsi pakenemaan. Länsi-Saksan poliisi pidätti hänet 17. huhtikuuta 1953 Wittenissa ja hänet asetettiin oikeuden eteen Bochumissa syytettynä satojen vankien murhasta. Hänet tuomittiin 9 vuoden vankeuteen 4. kesäkuuta 1957. Hän kuoli heinäkuussa 1974.


title: Clean (ohjelmointikieli)

text: Clean on puhtaasti funktionaalinen ohjelmointikieli. Kielen pääasiallinen toteutus on Nijmegenin yliopiston tekemä, ja se on saatavilla Microsoft Windows-, Apple Macintosh-, Solaris- ja Linux-käyttöjärjestelmälle. Toteutus on kaksoislisensöity – se on saatavilla sekä GNU LGPL- että kaupallisen suljetun lähdekoodin lisenssillä. Kielen kehitystyö tapahtuu pääasiassa Windows-alustalla, mikä näkyy siinä, että muille alustoille ei ole vielä saatavilla dynaamista linkkeriä. Myös I/O-kirjastojen toteutuksessa on eroja.


title: Clean (ohjelmointikieli)

text: Clean on hyvin samankaltainen kieli kuin Haskell. Kielten syntaksissa on pieniä eroja, minkä lisäksi Clean sisältää joukon Haskell 98 -stardardista puuttuvia ominaisuuksia. Kielen ainutlaatuisiin piirteisiin lukeutuvat uniikit tyypit, joilla jonkin arvon olemassaolo voidaan rajoittaa tarkalleen yhteen paikkaan ohjelmassa. Ominaisuutta voidaan käyttää monadien asemesta pakotetun peräkkäisyyden toteuttamiseen esimerkiksi I/O:ssa. Lisäksi ominaisuudella voidaan taata, ettei arvon muuttaminen paikallaan riko viittauksellista läpinäkyvyyttä. Cleanin laskenta perustuu graafin uudelleenkirjoittamiseen ja reduktioihin. Yhdessä nämä ominaisuudet tekevät kielen toteutuksesta erittäin tehokkaan. Kielen käännös tapahtuu kaksivaiheisesti ABC-tavukoodin kautta natiivikoodiksi.


title: Clean (ohjelmointikieli)

text: Kieltä käytetään lähinnä akateemisessa tutkimuksessa.


title: Clean (ohjelmointikieli)

text: Kielen merkittävimmät sisäänrakennetut ja muut ominaisuudet ovat:Hei maailma:


title: Clean (ohjelmointikieli)

text: Kertoma:


title: Clean (ohjelmointikieli)

text: Fibonacci-sarja:


title: Clean (ohjelmointikieli)

text: Potenssioperaattori:


title: Clean (ohjelmointikieli)

text: Yllä tyyppisignatuuri määrää, että funktio on oikealta assosiatiivinen, käyttää infix-muotoa ja sen presedenssin prioriteetti on 8. Tällöin ^ sitoo voimakkaammin kuin *, jonka vuoksi codice_1 on yhtä suuri codice_2:n eikä codice_3:n kanssa. Tämä funktio on määritelty Cleanin standardiympäristössä.


title: Kyösti Karhila

text: Kyösti Keijo Ensio Karhila (2. toukokuuta 1921 Rauma – 16. syyskuuta 2009 Helsinki) oli suomalainen lentäjä, lentokapteeni ja hävittäjä-ässä. 50 vuotta kestäneen siviili- ja sotilasilmailua käsittäneen uransa aikana ”Kössi” Karhila lensi 24 000 lentotuntia. Jatkosodan aikana Karhila lensi 304 sotalentoa ja ampui alas 32 1/4 viholliskonetta, ollen reserviläislentäjien pudotustilaston kärjessä.


title: Kyösti Karhila

text: Raumalla syntynyt, Poriin alle vuoden ikäisenä perheensä mukana muuttanut Karhila kiinnostui lentämisestä 10-vuotiaana. Hän liittyi Porin Ilmailukerhon jäseneksi vuonna 1935. Lennokkiharrastuksen kautta purjelentoon siirtynyt Karhila suoritti Ilmapuolustusliiton Jämillä järjestämän purjelentokurssin vuonna 1937. Vuonna 1939 Porin yhteislyseossa opiskellut Karhila haki Joroisissa järjestetylle Ilmapuolustusliiton moottorilentokurssille, jolle osallistujien tuli allekirjoittaa sitoumus asevelvollisuuden suorittamisesta ilmavoimissa. Karhila hyväksyttiin kurssille, ja hän suoritti kurssin lentäen Letov Smolik ja VL Viima -konetyypeillä 35 lentotuntia.


title: Kyösti Karhila

text: Karhila astui palvelukseen Suomen ilmavoimiin, Kauhavan ilmasotakoulun Sotaohjaajakurssi 1:lle, 6. joulukuuta 1939. Kurssin päättyessä kesäkuussa 1941, vänrikiksi ylennetty Karhila kotiutettiin.


title: Kyösti Karhila

text: Jatkosodan liikekannallepanossa Karhila komennettiin Siikakankaalle sijoitettuun Lentolaivue 32:een. Karhila palveli Curtiss Hawk -hävittäjillä varustetussa laivueessa 10. maaliskuuta 1942 asti, jolloin hänet siirrettiin Lentolaivue 30:een. Siirto takaisin Lentolaivue 32:een tapahtui 10. toukokuuta 1942. Karhila saavutti Curtiss-hävittäjällä lentäessään 13 1/4 ilmavoittoa. Luutnantiksi 14. maaliskuuta 1943 ylennetty Karhila siirrettiin 20. huhtikuuta 1943 Messerschmitt Bf 109 -koneilla lentävään Lentolaivue 34:ään. Karhila palveli sodan loppuun mennessä myös Lentolaivue 30:ssä sekä kesällä 1944 Hävittäjälentolaivue 24:n kolmannen lentueen päällikkönä. Karhila saavutti Messerschmitt-kalustolla lentäessään 19 ilmavoittoa. Jatkosodan päätyttyä HLeLv 34:n komentaja majuri Eino Luukkanen teki esityksen Karhilan nimittämisestä Mannerheim-ristin ritariksi. 10. syyskuuta 1944 päivätty nimitysesitys ei kuitenkaan johtanut nimitykseen. Karhila siirrettiin reserviin 14. marraskuuta 1944.


title: Kyösti Karhila

text: Karhila suoritti Ilmailutoimiston lennonjohtajakurssin vuosina 1945–1946. Hän toimi lennonjohtajana Hyvinkäällä, Porissa ja Turussa. Vuonna 1946 Karhila haki ja pääsi Aeron järjestämälle kurssille, jolla koulutettiin perämiehiä yhtiön reittilentoja lentäviin koneisiin. Suoritettuaan kurssin, Karhila lensi Aeron, sittemmin Finnairin, perämiehenä, lentokapteenina ja tarkastuslentäjänä DC-2, DC-3, Convair, Caravelle ja DC-8 -konetyypeillä vuoteen 1973 asti. Myöhemmin hän työskenteli lentokapteenina ja kouluttajana Spearairilla vuosina 1973–1974. Spearairin mentyä konkurssiin Karhila siirtyi Wihuri-yhtymän liikelento-osastolle, Finnwingsille, jossa hän toimi lentokapteenina vuosina 1974–1979. Ennen eläkkeelle jäämistään hän työskenteli vielä Ilmailuhallituksen lentoturvallisuusosaston tarkastajana vuosina 1979–1986. Vuonna 1983 Karhila palkittiin Harmon-patsaalla ansioistaan ilmailun piirissä.


title: Kyösti Karhila

text: Karhila oli tunnettu urheilullisuudestaan. Vielä muutama kuukausi ennen kuolemaansa hän pelasi tennistä pari tuntia viikossa ja pelasi ahkerasti golfia. Karhila kuoli vaikeaan sairauteen 16. syyskuuta 2009 Helsingissä. Hänen uurnansa laskettiin Helsingin Hietaniemen hautausmaalle 20. lokakuuta 2009. Ilmavoimien Hornet-hävittäjä lensi Helsingin keskustan yli Karhilan uurnanlaskun hetkellä klo 14.00.


title: Like a Hurricane

text: Like a Hurricane on Neil Youngin vuonna 1975 kirjoittama rock-kappale. Sen julkaisu tapahtui kuitenkin vasta vuonna 1977 albumilla "American Stars ’n Bars". Alun perin yli kahdeksanminuuttinen, ajoittain rajua kitarasooloilua sisältävä kappale kirjoitettiin Youngin ollessa kyvytön laulamaan äänihuulioperaation vuoksi. Kiertueilla kappale on kuulunut lähes poikkeuksetta Youngin soittovalikoimaan.


title: Like a Hurricane

text: Alkuperäisalbumin lisäksi kappale on julkaistu livealbumeilla "Live Rust", "Weld" ja "Unplugged" sekä kokoelmissa "Decade" ja "Greatest Hits".


title: Like a Hurricane

text: Miksattu versio kappaleesta julkaistiin singlenä 8. elokuuta 1977. B-puolena oli kappale ”Hold Back the Tears”.


title: S/S Hohenhörn

text: S/S Hohenhörn oli Saksan laivaston kuljetusalus, joka kuljetti vuonna 1942 Suomen Saksalle luovuttamat kahdeksan juutalaista ja muita sotavankeja. Laivan mukaan nimesi tutkija Elina Sana Suomen juutalaisluovutuksista Saksaan kertovan kirjansa "Kuolemanlaiva S/S Hohenhörn – juutalaispakolaisten kohtalo Suomessa".


title: S/S Hohenhörn

text: Laivan rakensi vuonna 1924 Ranskassa Le Havressa Ateliers & Chantiers de la Seine Maritime, ja se sai nimekseen "Vaccares".


title: S/S Hohenhörn

text: Alus kuului Société de Navigation à Vapeur Daherille, jonka kotisatamana oli Marseille. Aluksen osti 1929 Société de Gérance et d'Armement (SAGA), jonka kotisatamana oli Dunkerque. Se myytiin edelleen maaliskuussa 1937 Panamaan rekisteröidylle Hanseatica Aschpurwis & Veltjens S.A.:lle, joka antoi alukselle nimen "Colon".


title: S/S Hohenhörn

text: Alus sai maaliskuussa 1939 Espanjan liikenteessä ollessaan peitenimen "Maravi" siihen asti, kunnes Hanseatica Aschpurwis & Veltjens nimesi aluksensa "Hohenhörniksi". Samalla aluksen kotipaikaksi vaihtui Hampuri. Alus oli 20.–22. elokuuta Danzigin ja Riian välillä.


title: S/S Hohenhörn

text: Alus kuljetti 6. syyskuuta 1939 joukkoja Norjaan. Alus oli 16. huhtikuuta 1940 Oslossa, josta se lähti 20. huhtikuuta ja palasi viikkoa myöhemmin. Alus oli 5. toukokuuta 1. M-laivueen ja kahden 2. M-laivueen aluksen suojaamassa Aalborgista Osloon matkanneessa saattueessa, jonka muut alukset olivat "Muansa", "Westsee" ja "Wiegand". Saattue saapui Osloon seuraavana päivänä. Paluumatkalle "Hohenhörn" lähti 7. toukokuuta.


title: S/S Hohenhörn

text: Elokuussa alus liitettiin osaksi operaatio Merileijonan kuljetusosastoa "A16". Alus teki useita matkoja Norjan rannikkokaupunkeihin, kunnes se lokakuussa 1943 siirrettiin Itämerelle. Alus lähti Tallinnasta 11. lokakuuta Helsinkiin ja palasi 13. lokakuuta. Se teki vastaavan matkan 19.–20. lokakuuta. 6. marraskuuta Hohenhörn lähti Helsingistä Tallinnaan mukanaan kahdeksan juutalaista luovutettavaksi Saksaan. Joulukuussa alus oli jälleen Norjan rannikolla.


title: S/S Hohenhörn

text: Ollessaan matkalla 21. lokakuuta Narvikista Emdeniin alus osui Britannian ilmavoimien pudottamaan miinaan. Se upposi Göteborgin edustalle ().


title: Ylösnousemus (täsmennyssivu)

text: Ylösnousemus voi tarkoittaa seuraavia:


title: Ylösnousemus (täsmennyssivu)

text: Uskonnossa


title: Ylösnousemus (täsmennyssivu)

text: Taiteissa ja viihteessä


title: Victor Mature

text: Victor John Mature (29. tammikuuta 1913 Louisville, Kentucky – 4. elokuuta 1999 Rancho Santa Fe, Kalifornia) oli yhdysvaltalainen näyttelijä.


title: Victor Mature

text: Maturen vanhemmat olivat veitsentekijä Marcellus George Mature joka tuli Trentino-Etelä-Tirolista, Pohjois-Italiasta ja oli saksankielinen ja sveitsiläis-amerikkalainen Clara Mature.


title: Victor Mature

text: Mature löydettiin Pasadenan kunnallisesta teatterista, ja hänen ensimmäinen merkittävä osansa oli turkkiin pukeutunut luolamies elokuvassa "Tumak – luolaihminen" (1940). Sen jälkeen hän liittyi 20th Century Foxin näyttelijäkaartiin, ja hänen vastanäyttelijöitään olivat muun muassa Betty Grable ja Rita Hayworth. Kun Yhdysvallat liittyi toiseen maailmansotaan Mature astui armeijaan. Laivasto ei kelpuuttanut häntä värisokeuden vuoksi, joten hän liittyi rannikkovartioston palvelukseen ja nousi sodan lopulla alipursimieheksi.


title: Victor Mature

text: Sodan jälkeen Mature näytteli John Fordin elokuvassa "Aavikon laki" Doc Hollidayn osassa. Seuraavat kymmenen vuotta Mature näytteli kovaksikeitettyjä hahmoja lännenelokuvissa ja Raamattu-elokuvissa, esimerkiksi elokuvassa "Näin hänen kuolevan" Richard Burtonin ja Jean Simmonsin kanssa ja sen suositussa jatko-osassa "Gladiaattorit" Susan Haywardin kanssa. Molemmissa elokuvissa on aiheena köysi, johon Jeesus oli sidottu ennen ristiinnaulitsemista. Mature näytteli myös Hedy Lamarrin kanssa Cecil B. DeMillen Raamattu-elokuvassa "Simson ja Delila" (1949) ja Horemhebia elokuvassa "Sinuhe, egyptiläinen" (1954) Jean Simmonsin ja Gene Tierneyn kanssa.


title: Victor Mature

text: Maturen tiedettiin suhtautuvan vaatimattomasti näyttelijäntaitoihinsa. Kun häntä ei erään kerran hyväksytty erään golfklubin jäseneksi, koska hän oli näyttelijä, hän napsautti: ”En ole näyttelijä – onhan minulla siitä todisteena 67 elokuvaa!”


title: Victor Mature

text: Victor Mature kuoli leukemiaan kotonaan Kaliforniassa 1999. Hänet haudattiin synnyinkaupunkiinsa Louisvilleen sukuhautaan St. Michael's Cemetery -hautausmaalle.


title: Satamakapteeni

text: Satamakapteeni on virkakäytössä sataman päällikkö.


title: Satamakapteeni

text: Hänen kauttaan kulkee kaikki sataman virkaposti sekä satamaa koskevat määräykset. Kyseessä on siis oikeastaan sataman isännöitsijä. Koulutukseltaan he ovat yleensä merikapteeneita, joilla on lisäksi kaupallisen alan arvosana, yleensä ekonomi tai diplomiekonomi.


title: Satamakapteeni

text: Satamakapteenit eivät yleensä käytä virkapukua, vaan siviilivaatteita. Nykyään (2007) heillä on pääasiassa rinnassa kannettavat henkilökortit.


title: Satamakapteeni

text: Venekerhoilla on omat satamakapteeninsa. Nämä ovat yleensä luottamushenkilöitä, jotka hoitavat kerhojen satamia ja niiden yhteyksiä virkavaltaan.


title: Satamakapteeni

text: Suurimmilla kerhoilla on palkattujakin satamanhoitajia, näitä kutsutaan yleensä nimikkeellä satamamestari.


title: Hervé Balland

text: Hervé Balland (s. 7. tammikuuta 1964 Champagnole) on entinen ranskalainen maastohiihtäjä, MM-mitalisti.


title: Hervé Balland

text: Balland saavutti hopeaa Falunin 1993 MM-kisojen 50 kilometrin vapaan hiihtotavan kilpailussa Torgny Mogrenin jälkeen. Balland oli samalla matkalla ja samalla hiihtotavalla lisäksi viidestoista Val di Fiemmen MM-kisoissa 1991, viides Albertvillen olympialaisissa 1992, kymmenes Thunder Bayn MM-kilpailuissa 1995 sekä neljästoista Naganon olympialaisissa 1998. Trondheimin MM-kilpailuissa 1997 hän sijoittui 30 kilometrin vapaan hiihtotavan kilpailussa viidenneksitoista.


title: Hervé Balland

text: Balland sijoittui maailmancupin osakilpailussa kerran kolmen parhaan joukkoon: hän oli toinen 50 kilometrin vapaan hiihtotavan kilpailussa Thunder Bayssa maaliskuussa 1994.


title: Götzis

text: Götzis on kunta läntisessä Itävallassa Vorarlbergin osavaltiossa, Feldkirchin piirissä. Kunnan pinta-ala on 14,64 km² ja asukasluku n. 10 500.


title: Götzis

text: Götzis on tunnettu vuosittain järjestettävästä yleisurheilun moniotteluiden, miesten kymmenottelun ja naisten seitsenottelun, kilpailutapahtumastaan. Kilpailuun ottavat osaa monet maailman parhaista moniottelijoista ja kilpailujen tulostaso on monesti hyvin korkea. Miesten kymmenottelun maailmanennätys on oteltu Götzisissä kolmesti. Daley Thompson 8622 pistettä vuonna 1980 ja 8704 pistettä vuonna 1982 ja Roman Šebrle 9026 pistettä vuonna 2001.


title: Robur Valloittaja

text: Robur Valloittaja () on tieteisromaani, jonka on kirjoittanut Jules Verne ja kuvittanut Léon Benett. Romaani on julkaistu vuonna 1886 Ranskassa. Ilmestyessään romaani oli kannanotto ”ilmaa raskaampien” lentokoneiden puolesta.


title: Robur Valloittaja

text: Romaani alkaa kuvauksella, miten maailmaa kummastuttaa ja huolestuttaa tunnistamaton lentävä esine, joka havaitaan monessa paikassa. Havaintoihin liittyy usein torvensoittoa, mikä tuntuu selittämättömältä. Pian alkaa korkeisiin rakennuksiin ilmestyä mustia tähtikuvioisia lippuja, eikä kukaan ymmärrä, mitä tapahtuu.


title: Robur Valloittaja

text: Seuraavaksi siirrytään Philadelphiaan, jossa Weldon-Instituutin jäsenet ovat hyvin kiihdyksissään. Weldon-Instituutti on ”pallopurjehtijoiden” kerho, joka on jakautunut tasan ”keulisteihin” ja ”peristeihin” sen mukaan, mihin kerhon "Go a head" -ilmalaivan potkuri pitäisi asettaa. Kerhon puheenjohtaja on Setä Prudent, ja sihteeri on Phil Evans.


title: Robur Valloittaja

text: Kesken kiivaan väittelyn saliin tulee mies, joka sanoo nimekseen Robur. Tämä latinankielinen sana tarkoittaa rautatammea tai lujuutta ja voimaa. Hän todistaa ilmaa kevyempien lentolaitteiden olevan täysin kelvottomia ja hyödyttömiä. Hän saa osakseen vastaväitteiden vyöryn. Hän kertoo lentäneensä koneella, mistä joku keksii hänelle lisänimen "Valloittaja".


title: Robur Valloittaja

text: Kun kuulijoiden raivo on kohonnut huippuunsa, Robur ampuu viitisen laukausta ja katoaa savun sekaan, eikä insinööristä jää jälkeäkään.


title: Robur Valloittaja

text: Kun muut Weldon-Instituutin jäsenet ovat lähteneet Philadelphian kaduille suunnatonta vihaa ja murhanhimoa Roburia kohtaan tuntien, jäävät Setä Prudent ja Phil Evans väittelemään saliin. Evans on halunnut aina yli kaiken päästä Weldon-Instituutin puheenjohtajaksi eikä sen vuoksi pidä yhtään Prudentista. Ulkopuolella Prudentin palvelija Frycollin on odottamassa isäntäänsä. Pian herrat astuvatkin ulos, yhä väitellen. He ajautuvat Fairmount-puistoon, ja Frycollin seuraa heitä.


title: Robur Valloittaja

text: Äkkiä heidän kimppuunsa hyökätään. Heidät sidotaan ja vangitaan. Kun he pääsevät köysistä, he saavat tietää olevansa "Albatrossissa", Roburin laivan näköisessä lentokoneessa.


title: Robur Valloittaja

text: Tästä alkaa matka maailman ympäri. "Albatrossi" kulkee seuraavien paikkojen kautta:Chathamsaarella "Albatrossi" laskee ankkurin ja koskettaa maata ensimmäistä kertaa Philadelphiasta lähdön jälkeen. Myrskyssä vioittunutta potkuria ruvetaan huoltamaan, eikä kukaan huomaa Evansin ja Prudentin sytyttämää dynamiittipanosta. Evans, Prudent ja Frycollin pakenevat, ja "Albatrossi" räjähtää.


title: Robur Valloittaja

text: Miehet matkustavat Philadelphiaan, jonne pääsevät perille 27. syyskuuta. On kulunut kolme ja puoli kuukautta kesäkuun 12. päivästä, jolloin heidät kaapattiin.


title: Robur Valloittaja

text: Huhtikuun 29. päivänä, seuraavana vuonna, on "Go a head" vihdoin valmis. Prudent on ratkaissut potkurikiistan määräämällä potkurin sijoitettavaksi kumpaankin päähän. Ilma on täysin tyyni, ja ilmalaiva lentää hyvin. Se edustaakin uusinta tekniikkaa. Yhtäkkiä Roburin uudelleen rakentama "Albatrossi" saapuu paikalle, ja "Go a head" yrittää paeta ylöspäin.


title: Robur Valloittaja

text: Liian ylös noustuaan ilmalaiva kuitenkin räjähtää. Robur pelastaa miehistön ja osoittaa ”ilmaa raskaamman” ylivertaisuuden. Hän antaa "Go a headin" miehistön palata maahan ja lähtee mukanaan lentolaivansa salaisuus, jonka hän lupaa ihmiskunnan haltuun »sinä päivänä, jolloin se on kyllin oppinut osatakseen käyttää sitä hyödykseen ja kyllin viisas ollakseen käyttämättä sitä väärin».


title: Robur Valloittaja

text: Verne kirjoitti "Robur Valloittajalle" jatko-osan "Maailman herra" (Maître du monde) vuonna 1904. Verne kuvaa päähenkilöä vähemmän suopeasti kuin toista romanttista sankariaan Kapteeni Nemoa, mutta Robur saa tässä kirjassa vielä esiintyä ihmiskunnan pelastajana. Jatko-osassa hänet kuvataan pikemminkin hulluna tiedemiehenä.


title: Robur Valloittaja

text: Myöhemmin tieteiskirjallisuudentutkijat ovat tunnistaneet tästäkin teoksesta romanttisen romaanin rakenteen: Prometheusta muistuttava sankari eristäytyy tahallaan yhteiskunnasta, osoittaa sen heikkoudet, pelastaa syrjityt ja rankaisee väärintekijöitä.


title: Robur Valloittaja

text: Kirjan ja sen jatko-osan pohjalta tehtiin vuonna 1961 elokuva "Albatrossin vangit". Samana vuonna kirjasta tehtiin myös sarjakuvaversio. Robur mainitaan myös useita kertoja sarjakuvassa "Kerrassaan merkillisten herrasmiesten liiga".


title: Augsburgin yliopisto

text: Augsburgin yliopisto () on julkinen yliopisto Augsburgin kaupungissa, Saksan Baijerissa. Yliopisto on perustettu vuonna 1970 ja se koostuu seitsemästä tiedekunnasta.


title: Augsburgin yliopisto

text: Yliopistossa opiskelee noin 15 000 opiskelijaa. Saksalaisista opiskelijoista noin 20 prosenttia tulee Baijerin ulkopuolelta. Ulkomaalaisia opiskelijoista on noin 14 prosenttia.


title: Johannes Alanen

text: Johannes Alanen (s. 5. helmikuuta 1978) on uransa päättänyt suomalainen jääkiekkoilija. Hän pelasi laitahyökkääjänä. Alanen pelasi urallaan 587 SM-liigaottelua. Ura päättyi kauteen 2011–2012 LeKissä.


title: Johannes Alanen

text: Alanen on toisen polven huippu-urheilija, sillä hänen isänsä on entinen 110 ja 400 metrin aitajuoksija Raimo Alanen.


title: Johannes Alanen

text: Alanen aloitti jääkiekkoilun Pietarsaaressa Centersissä ja Jeppiksessä. Tapparaan hän siirtyi vuonna 1994. Tapparan liigajoukkueessa Alanen pelasi ensimmäiset ottelunsa kaudella 1996–1997. Tapparassa Alanen pelasi lopulta yhdeksän kautta. SM-liigahopeaa hän sai kausina 2000–2001 ja 2001–2002. Kaudella 2002–2003 Tappara voittikin kahden hopean jatkoksi SM-kultaa. Parhaan Tappara-kautensa Alanen pelasi mestaruuden jälkeen 2003–2004, kun hän teki 23 pistettä.


title: Johannes Alanen

text: Alanen siirtyi Tapparasta JYPiin kaudeksi 2005–2006. JYPissä Alanen pelasi kahdella kaudella. Hän siirtyi Bluesiin kesken kauden 2006–2007. TPS teki Alasen kanssa koesopimuksen ennen kauden 2007–2008 alkua. Alanen sai syyskuussa TPS:n kanssa loppukauden kattavan sopimuksen koeajan jälkeen.


title: Johannes Alanen

text: Kaudeksi 2008–2009 Alanen lähti unkarilaisjoukkue Alba Volán Székesfehérvár, joka pelasi Itävallan pääsarjassa. Alba Volánissa Alanen pelasi 12 ottelua, minkä jälkeen hänen koeaikaansa ei enää jatkettu. Alanen palasi Alba Volánista Suomeen, kun hän siirtyi Mestiksen LeKiin. Alanen jatkoi LeKissä myös kaudella 2009–2010. Alkukaudesta hän pelasi kaksi ottelua vuokralla Ilveksessä SM-liigassa. Tammikuussa 2010 hän siirtyi LeKistä loppukaudeksi Ilvekseen. Kauden 2010–2011 Alanen pelasi kokonaan LeKissä ja teki 47 ottelussa 34 tehopistettä. Hän teki kauden jälkeen jatkosopimuksen joukkueen kanssa.


title: Johannes Alanen

text: Alanen on edustanut kahdesti Suomea junioreiden arvokisoissa. Hän pelasi ensimmäisen arvoturnauksensa 18-vuotiaiden EM-kilpailuissa 1996, jolloin Suomi sijoittui turnauksessa hopealle. Alanen pelasi nuorten MM-kilpailussa 1998. Suomi voitti turnauksessa maailmanmestaruuden.


title: Geisslerin putki

text: Geisslerin putki on eräänlainen loisteputki. Putken kehitti saksalainen lasinpuhaltaja Heinrich Geissler.


title: Geisslerin putki

text: Eräs tunnetuimpia malleja on sellainen, jonka päädyt ovat venytetyn pisaran muotoiset; pisaran kärjestä lähtee kiemurteleva lasiputki, johon on tavallisesti sijoitettu erilaisia suoloja tai mineraaleja. Putken päissä on elektrodit. Geisslerin putki on täysin hapeton, mutta se on yleensä täytetty esimerkiksi jalokaasuilla tai elohopeahöyryllä.


title: Geisslerin putki

text: Kun putken päihin kytketään suurjännite, putki alkaa loistaa; jos virta on suuritaajuuksinen, kuten vaikkapa teslanmuuntajan tuottama, valot ja värit putkessa vaihtelevat paljonkin.


title: Geisslerin putki

text: Putki voi olla myös esimerkiksi kirjaimen muotoinen (kuvassa). Sellaisia käytetään paljon esimerkiksi valomainoksissa. Siitä lähtevän valon väri riippuu käytetystä kaasusta.


title: Geisslerin putki

text: Eri jalokaasuilla täytettyjä Geisslerin putkia


title: Viikonloppu

text: Viikonloppu voi tarkoittaa:


title: Huono usko

text: Huono usko () on eksistentialistifilosofi Jean-Paul Sartren kehittämä filosofinen käsite, joka kuvaa ilmiötä, jossa ihminen kieltää oman totaalisen vapautensa, ja valitsee sen sijaan elottoman objektin aseman. Se liittyy läheisesti itsepetoksen käsitteeseen sekä Friedrich Nietzschen ”kaunan” ("ressentiment") käsitteeseen.


title: Huono usko

text: Eksistentialismin keskeinen väite on, että olemme aina radikaalilla tavalla vapaita tekemään valintoja ja ohjaamaan elämäämme kohti itse asettamiamme päämääriä (omaa ”projektiamme”). Emme voi paeta tätä vapautta edes olosuhteiden käydessä ylivoimaisiksi. Vaikka ympäristö ja tilanne (eli faktisiteetti, heideggerilaisittain "täälläolon" konkreettinen konteksti edeltävine valintoineen) rajoittavat toimintaamme, se ei voi pakottaa meitä valitsemaan jotain yhtä toimintatapaa toisen sijasta. Tämän vuoksi teemme valintamme ahdistuksen tilassa: tiedämme, että meidän on tehtävä valinta, että tällä valinnalla on seurauksensa, ja että jotkut valinnat ovat parempia kuin toiset.


title: Huono usko

text: Jos väittäisi, että joku monista tietoisista mahdollisuuksistamme olisi väistämättä etusijalla (esimerkiksi: ”en voi riskeerata henkeäni, koska minun tulee elättää perheeni”), se olisi Sartrelle sama kuin olettaisi itselleen vain objektin aseman maailmassa — objektin, joka on vain olosuhteiden armoilla. Sartrelle tällainen asenne oli silminnähtävällä tavalla itsepetoksellista. Inhimillisinä tietoisuuksina olemme aina tietoisia siitä, että emme ole sitä mistä olemme tietoisia — meitä ei voi määritellä oman tietoisuutemme intentionaalisiksi objekteiksi. Kuten Sartre usein toisti, ”inhimillinen todellisuus on sitä mitä se ei ole, eikä se ole sitä mitä se on”: se voi määritellä itsensä vain negatiivisesti, sinä ”mitä se ei ole”; mutta tämä negaatio on samaan aikaan ainoa positiivinen määritelmä, joka voidaan muodostaa sille ”mikä se on”.


title: Huono usko

text: Tämän vuoksi olemme tietoisia koko joukosta vaihtoehtoisia reaktioita kulloisellekin objektiiviselle tilanteellemme — eli olemme tietoisia vapaudestamme — koska mikään tilanne ei voi määrätä yhtä tiettyä toimintatapaa. Vasta kun omaksumme tietyt sosiaaliset roolit ja arvojärjestelmät, jotka ovat tietoisen ihmisluontomme ulkopuolisia, voimme uskotella, että nämä eri vaihtoehdot ovat meiltä kiellettyjä. Tämä on kuitenkin yhtä lailla valinta, jonka on tehnyt mahdolliseksi vapautemme ja se, että olemme erillisiä näistä asioista. Tämä paradoksaalinen vapaa valinta, jolla kiellämme itseltämme tämän väistämättömän vapauden, on ”huonoa uskoa”.


title: Huono usko

text: Sartre käytti esimerkkinä kahvilan tarjoilijaa, jonka liikkeet ja puhetapa ovat hieman liian ”tarjoilijamaisia”. Hänen äänensä osoittaa valmiutta palvella; hän kantaa ruokaa vauhdikkaasti mutta prameasti. Hänen liioiteltu käyttäytymisensä osoittaa, että hän vain esittää tarjoilijaa, maailmassa olevana objektina: automaattina, jonka olemuksena on olla tarjoilija. Se, että hän kuitenkin selvästi näyttelee, romuttaa sen ajatuksen että hän olisi (vain) tarjoilija; hän ennemminkin pettää itseään.


title: Huono usko

text: Toinen Sartren esimerkeistä koskee nuorta naista ensitapaamisella. Hän jättää huomiotta ne epäsuorat seksuaaliset vihjaukset, jotka miehen hänen ulkonäöstään lausumat kohteliaisuudet sisältävät, mutta ottaa ne sellaisina kuin ne olisi suunnattu hänelle inhimillisenä tietoisuutena. Kun mies laittaa käden hänen kätensä päälle, hän antaa sen olla siinä, ilman että sen enempää vastaisi eleeseen kuin torjuisi sitä. Näin hän viivyttää sitä hetkeä, jolloin hänen tulee joko ottaa miehen lähentymisyritykset vastaan tai torjua ne. Hän pitää miehen kättä vain maailmassa olevana objektina, ja tämän sanoja sellaisina kuin ne eivät liittyisi hänen ruumiiseensa; näin hän leikkii sillä kaksijakoisuudella, että ihmisenä hän on sekä fyysinen olento että tietoisuus joka on erillinen ja vapaa tästä fysikaalisuudesta.


title: Huono usko

text: Sartre katsoo, että tällä tavalla huonossa uskossa toimimalla sekä tarjoilija että nuori nainen kieltävät oman vapautensa, mutta kuitenkin käyttävät sitä aktiivisesti. Näin he ilmiselvästi tietävät olevansa vapaita, mutta eivät myönnä sitä. Huono usko on näin paradoksaalinen: huonossa uskossa toimiessaan ihminen on sekä tietoinen että eräällä tavalla epätietoinen omasta vapaudestaan.


title: Martin Rettl

text: Martin Rettl (s. 25. marraskuuta 1973) on itävaltalainen mahakelkkailija, olympiamitalisti ja maailmanmestari.


title: Martin Rettl

text: Rettl on sijoittui vuoden 2003 EM-kilpailuissa viidenneksi ja 2004 kuudenneksi. Hän oli 2006 EM-kilpailuissa jälleen viides.


title: Martin Rettl

text: Rettlin suurin saavutus on olympiahopea Salt Lake Citystä 2002, jossa yhdysvaltalainen Jim Shea vei kultaa. Rettl voitti myös maailmanmestaruuden vuonna 2001 ja viisi Itävallan mestaruutta vuosina 2001-2005.


title: Martin Rettl

text: Rettl on 183 cm pitkä ja painaa 72 kg, häntä valmentaa Michael Gruenberger.


title: Bunsenin paristo

text: Bunsenin paristo on galvaaninen paristo, jota käytettiin aikoinaan eri tarkoituksiin. Laite oli tavallisimmin koottu lasiastiaan. Paristo oli hyvin samantyyppinen kuin Leclanchén paristo, mutta siinä käytetyn sinkki salmiakkiliuoksessa -yhdistelmän sijasta Bunsenin paristossa toimivina aineina oli hiili typpihapossa.


title: Bunsenin paristo

text: Paristo koottiin lasiastiaan ja sen elementtejä erotti toisistaan huokoinen savilieriö. Pariston teho riippui elementtien koosta.


title: Bunsenin paristo

text: Bunsen-paristoa ei voinut säilyttää asuintiloissa, koska siitä kohosi myrkyllisiä kaasuja.


title: Bunsenin paristo

text: Nykyaikaiset tehoakut ja paristot ovat käytännössä syrjäyttäneet tämän vaikeasti valmistettavan ja monin tavoin hankalan virtalähteen.


title: Uskon ritari

text: Uskon ritari on Søren Kierkegaardin filosofiassa henkilö, joka on laittanut uskon kokonaisuudessaan itseensä ja Jumalaan. Uskon ritari on esimerkki henkilöstä, joka määrittää itse oman olemassaolonsa luonteen. Täten uskon ritari vertautuu mm. Friedrich Nietzschen yli-ihmiseen.


title: Uskon ritari

text: Kierkegaard käsitteli ajatusta useissa teoksissaan, laajimmin ja yksityiskohtaisimmin teoksessaan "Pelko ja vavistus".


title: Uskon ritari

text: Kierkegaard katsoi yksilön olemassaolon koostuvan kolmesta tasosta: nämä olivat esteettinen, eettinen ja uskonnollinen taso. "Pelossa ja vavistuksessa" Silentio viittaa kullakin tasolla oleviin yksilöihin nimillä ”orja”, ”loputtoman alistumisen ritari” ja ”uskon ritari”. Jokainen näistä tasoista sisältää alemmat tasot: esimerkiksi eettinen ihminen kykenee silti esteettisiin nautintoihin. On myös tärkeää huomata, että näiden elämäntapojen erot ovat sisäisiä, eivät ulkoisia. Näin ei ole olemassa mitään ulkoisia merkkejä, joista voisi päätellä, millä tasolla kukin on.


title: Uskon ritari

text: Johannes de Silentio uskoi, että Abraham oli eräs esimerkki uskon ritarista. Ensimmäisessä Mooseksen kirjassa Jumala käski Abrahamia uhraamaan poikansa Iisakin. Abraham rakasti kauan odotettua poikaansa syvästi, ja vaikka valitti kohtaloaan katkerasti, totteli käskyä uskollisesti. Juuri kun hän oli surmaamaisillaan poikansa, enkeli pysäytti hänet ja palkitsi tämän uskon.


title: Uskon ritari

text: Silentio uskoi itse, että historiassa on ollut vain kaksi uskon ritaria: Abraham ja Neitsyt Maria. Hän kuitenkin myöntää, että jossain saattaa olla olemassa uskon ritareita joista emme tiedä; toisaalta oli myös mahdollista, ettei koskaan ole ollut olemassa yhtään uskon ritaria. Tämä johtuu siitä, että uskon ritarit ovat olemassa vain eristyneisyydessä. Vain Jumala on siinä asemassa, että voi arvioida ovatko jonkun henkilön teot jumalallisesti inspiroituneita vai demonisia; meille muille nämä teot saattavat vaikuttaa identtisiltä.


title: Rubberduck Jones

text: Rubberduck Jones (oik. Nisse Tapani Rikama, entiseltä sukunimeltään Poutanen, s. 13. maaliskuuta 1960) on suomalainen rock-kitaristi ja lauluntekijä, joka on soittanut muun muassa yhtyeissä Trash, Pelle Miljoona & 1980 (1978-1979, 2004-2007), Sehr Schnell, Problems?, Pelle Miljoona Oy, Suspenders, Hurmos ja Los Hermos Band. Jones soittaa kitarasoolon muun muassa "Tahdon rakastella sinua" -klassikkokappaleessa.


title: Rubberduck Jones

text: Rubberduck Jones on toiminut myös tuottajana muun muassa Ratsian ensimmäisellä albumilla ja Widowsin ensimmäisellä singlellä.


title: Rubberduck Jones

text: Jones sairastui 1980-luvulla skitsofreniaan.


title: Jozef Vengloš

text: Jozef Vengloš (s. 18. helmikuuta 1936) on slovakialainen jalkapallovalmentaja ja entinen pelaaja. Hän on liikuntatieteiden tohtori ja opiskellut myös psykologiaa. Pitkän valmennusuransa ohella hän on luennoinut useissa FIFAn tilaisuuksissa eri puolilla maailmaa.


title: Jozef Vengloš

text: Vengloš edusti peliurallaan ŠK Slovan Bratislavaa 1954–1966. Hän oli mukana voittamassa Tšekkoslovakian mestaruutta 1955 sekä Cupia 1962 ja 1963. Vengloš joutui lopettamaan peliuransa sairauden vuoksi vasta 30-vuotiaana.


title: Jozef Vengloš

text: Vengloš aloitti valmennusuransa australialaisseura New South Wales FC:n peräsimessä 1966 ja siirtyi Australian maajoukkueen peräsimeen 1967. Vengloš palasi Tšekkoslovakiaan 1969 VSS Košicen peräsimeen. 1970–1973 hän toimi Tšekkoslovakian alle 23-vuotiaiden maajoukkuevalmentajana.


title: Jozef Vengloš

text: Vuonna 1973 Vengloš palasi entiseen seuraansa, ŠK Slovan Bratislavaan, jonka hän luotsasi Tšekkoslovakian mestariksi 1974 ja 1975 sekä cupvoittoon 1974. Vengloš toimi myös 1973–1978 Tšekkoslovakian maajoukkueen apuvalmentajana ja luotsasi yhdessä Vaclav Jezekin kanssa Tšekkoslovakian Euroopan mestariksi 1976.


title: Jozef Vengloš

text: Vuonna 1978 Vengloš seurasi Jezekiä maajoukkueen päävalmentajana ja johdatti joukkueen pronssille EM-kisoissa 1980. MM-kisoissa 1982 Tšekkoslovakia jäi ensimmäiselle kierrokselle ja Vengloš jätti tehtävänsä. Kaudella 1983–84 Vengloš luotsasi Sporting CP:n liigassa kolmanneksi. Portugalista Vengloš matkasi Aasiaan ja toimi Kuala Lumpur FA:n päävalmentajana 1985–1987 ja Malesian maajoukkuevalmentajana 1986–1987.


title: Jozef Vengloš

text: Vengloš palasi Tšekkoslovakian maajoukkueen päävalmentajaksi vuonna 1988 luotsaten joukkueen puolivälieriin MM-kisoissa 1990. Kisojen jälkeen Venglošista tuli ensimmäinen ulkomaalaispäävalmentaja Englannin pääsarjatasolla, kun hän seurasi Graham Tayloria Aston Villan päävalmentajana. Venglošin alaisuudessa birminghamilaiset jäivät liigassa häntäpäähän ja välttyivät vain niukasti putoamiselta. Vengloš lähti kauden jälkeen ja siirtyi turkkilaisseura Fenerbahçe SK:n päävalmentajaksi.


title: Jozef Vengloš

text: Turkissa menestystä ei tullut ja Vengloš jätti seuran kauden 1992–1993 jälkeen. Hänestä tuli Tšekkoslovakian hajottua Slovakian jalkapallomaajoukkueen ensimmäinen päävalmentaja. Hän jätti tehtävänsä 1995 ja siirtyi vuoteen 1997 asti Omanin jalkapallomaajoukkueen päävalmentajaksi.


title: Jozef Vengloš

text: Seuratasolle Vengloš palasi heinäkuussa 1998, kun hänestä tuli skotlantilaisseura Celticin päävalmentaja. Kausi alkoi hyvin, mutta lopulta Celtic hävisi liigamestaruuden ja cupin Rangersille ja Vengloš jätti tehtävänsä kauden jälkeen. Hän jatkoi kuitenkin teknisenä johtajana Celticin organisaatiossa.


title: Jozef Vengloš

text: Kaudella 2002 Vengloš valmensi japanilaisseura JEF Unitedia.


title: Liisa Pakarinen

text: Liisa Aino Pakarinen, oik. Kartto (16. marraskuuta 1911 Joensuu – 2. joulukuuta 1973) oli suomalainen näyttelijä. Pakarinen näytteli useissa teattereissa, muun muassa Tampereen Työväen Teatterissa.


title: Liisa Pakarinen

text: Pakarinen näytteli kaikkiaan kahdeksassa elokuvassa. Hänet nähtiin naispääosassa Jussi Snellmanin elokuvassa "Seikkailu jalkamatkalla" (1936). Hän on näytellyt myös muun muassa elokuvissa "Opri" (1954) ja "Pojat" (1962).


title: Liisa Pakarinen

text: Hänen puolisonsa oli näyttelijä, käsikirjoittaja Turo Kartto.


title: Kilwa Kisiwani

text: Kilwa Kisiwani on osittain raunioitunut satamakaupunki pienellä saarella Tansanian rannikolla. 800-luvulta alkaen se kasvoi huomattavaksi kauppakeskukseksi, jonka kautta kulki kultaa ja rautaa Zimbabwesta, norsunluuta ja orjia Tansaniasta ja tekstiilejä, jalokiviä, posliinia ja mausteita Aasiasta.


title: Kilwa Kisiwani

text: 1200-luvulla kaupunki kasvoi Itä-Afrikan merkittävimmäksi kaupungiksi, jonka vaikutuspiiri ulottui Mosambikiin asti. Ibn Battuta ylisti kaupunkia vierailtuaan siellä vuonna 1330. Tuohon aikaan kaupungissa rakennettiin Husuni Kubwan palatsi ja laajennettiin suurta moskeijaa.


title: Kilwa Kisiwani

text: Aivan 1500-luvun alussa Vasco da Gama kunnioitti vielä tätä vaurasta islamilaista kaupunkivaltiota, mutta muut portugalilaiset valtasivat sen vuonna 1505. Jo seitsemän vuotta myöhemmin, vuonna 1512, arabit kaappasivat sen vuorostaan. Seuraavaksi kaupunki siirtyi Sansibaria hallinneille omanilaisille, ja heidän jälkeensä Ranskalle. Ranskalaiset hylkäsivät vanhan satamakaupungin vuonna 1840 ja rakensivat uuden linnoituksen pikkusaaren pohjoiskärkeen. Se oli osa Saksan Itä-Afrikkaa 1886–1918.


title: Kilwa Kisiwani

text: Rauniokaupunki on UNESCOn maailmanperintökohde.


title: Kinnernivel

text:
Kinnernivel () on nelijalkaisten varvasastuja- ja kärkiastujaeläimillä oleva takaraajan nivel, joka vastaa ihmisen nilkkaniveltä. Se koostuu neljästä erllisestä nivelestä, joista liikkuvin on ylin eli "articulatio tarsocrurialis". Kinnernivel liittää toisiinsa säären luut, nilkan luut sekä jalkapöydän luut.Kinnernivel lähinnä vain koukistuu ja ojentuu, mutta lihansyöjillä esiintyy myös jonkin verran kiertoliikettä.
Vaikka kintereen tieteellinen nimi "tarsus" viittaa kintereen luihin ja niveliin, useimmat hevosten kanssa työskentelevät tarkoittavat kintereellä nivelen alueen kaikkia kudoksia. Kinner on erityisen tärkeä osa hevosen anatomiaa, sillä se rasittuu suuresti hevosen työskennellessä. Hyppääminen ja kootut liikkeet rasittavat kinnertä eniten.


title: Kinnernivel

text: Hevosen kintereessä on useita niveliä:


title: Kinnernivel

text: Hevosen kintereessä on seuraavat luut:


title: Veteen piirretty viiva

text: Veteen piirretty viiva voi tarkoittaa seuraavia asioita:


title: Petteri Tasku

text: Petteri Tasku (s. 7. lokakuuta 1985 Pori) on suomalainen entinen jääkiekkoilija. Hän on pelipaikaltaan laitahyökkääjä.


title: Petteri Tasku

text: Tasku edusti juniorina Porin Ässiä. Hän aloitti B-junnuissa vuonna 2001 ja oli yksi junioreiden luottopelaajia tehtyään kausittain tasaisesti 20–30 tehopistettä. Ammattilaisuransa hän aloitti vuonna 2004 siirtyessään pääjoukkueeseen. Tasku pelasi useasti pienellä peliajalla Ässissä ja joutui kaudella 2007–2008 kahteen otteeseen Mestis-komennukselle. Marraskuussa 2007 Tasku vahvisti KooKoota kolmen ottelun ajan ja myöhemmin samassa kuussa Tasku meni lainapestille Mestiksen Jokipoikiin. Taskun peliaika lisääntyi liigassakin kuitenkin loppukautta kohti ja hän iski ennätystehonsa 6+5. Kesällä Tasku siirtyi yli 200 liigaottelun jälkeen TuToon kaudeksi 2008–2009. Kaudet 2009–10 ja 2010–11 hän pelasi HC Luviassa, jossa hän pelasi myös kaudella 2011–12 joukkueen nimen vaihduttua HC Satakunnaksi.


title: Harri Koskinen

text: Harri Koskinen (s. 29. huhtikuuta 1970 Karstula) on suomalainen muotoilija.


title: Harri Koskinen

text: Koskinen opiskeli muotoilua Lahden Muotoiluinstituutissa ja Taideteollisessa korkeakoulussa Helsingissä. Vuonna 1998 hän perusti Friends of Industry -nimisen studion, jossa tehdään tuote- ja konseptisuunnittelua sekä näyttelyarkkitehtuuria.


title: Harri Koskinen

text: Koskinen on saanut kansainvälistä tunnustusta heti uransa alusta, ja hän on suunnitellut muun muassa huonekaluja ja astioita sekä taidelasia. Hän tuli suuren yleisön tietoon vuonna 1996 Block-nimisen lampun myötä. Lampussa on hehkulamppu jääkuutiota muistuttavan lasikuution sisällä. Lamppu on New Yorkin Museum of Modern Artin kokoelmissa.


title: Harri Koskinen

text: Japanilaiselle Issey Miyakelle Koskinen on suunnitellut muun muassa "Vakio"-rannekelloja ja hajuvesipakkauksia.


title: Harri Koskinen

text: Koskinen on suunnitellut Suomen urheilugaalassa jaettavan Uuno-pokaalin. Vuonna 2007 hän suunnitteli Olville kierrätettävän muovipullon. Karstulasta kotoisin oleva Koskinen suunnitteli myös Karstulan Kivan 100-vuotisjuhlalogon.


title: Harri Koskinen

text: Vuonna 2007 Koskinen sai Pro Finlandia -mitalin. Hän on saanut myös merkittävän Compasso d'Oro -palkinnon.


title: Harri Koskinen

text: Marraskuussa 2009 Koskinen sai suuren pohjoismaisen muotoilupalkinnon. Torsten ja Wanja Söderbergin säätiön myöntämä tunnustus oli miljoona Ruotsin kruunua eli noin 93 000 euroa. Palkintoperusteissa kiitettiin Koskisen työtä pohjoismaisen muotoiluperinteen jatkajana. Suomalaisista palkinnon ovat saaneet aiemmin Brita Flander, Kaj Kalin ja Janna Syväoja.


title: Harri Koskinen

text: Vuonna 2014 Koskinen sai Kaj Franck -muotoilupalkinnon.


title: Arvo Siikamäki

text: Arvo Siikamäki (s. 21. toukokuuta 1943 Saarijärvi) on suomalainen kuvanveistäjä. Hän käyttää kiveä, pronssia ja alumiinia, viime vuosina myös kotimaisia puulajeja kuten tervaleppää. Nuorempana hän aloitti uransa esittävillä teoksilla, siirtyi kantaa ottaviin protestiaiheisiin ja on vanhemmiten päätynyt luontoa lähelle harmoonisiin, materiaalin tuntua korostaviin figuureihin.


title: Arvo Siikamäki

text: Siikamäki sai Pro Finlandia -mitalin 2007.


title: Timothy Olyphant

text: Timothy David Olyphant (s. 20. toukokuuta 1968 Honolulu, Havaiji) on yhdysvaltalainen näyttelijä. Hän opiskeli Etelä-Kalifornian yliopistolla. Olyphant on esiintynyt niin elokuvissa ja televisiossa kuin näyttämölläkin. Olyphant on naimisissa Alexis Kniefin kanssa, ja heillä on kolme lasta.


title: Timothy Olyphant

text: "Deadwoodissa" Seth Bullockia esittävä Olyphant esittää myös Agentti 47:ää vuoden 2007 elokuvassa "Hitman".


title: Carl Davis

text: Carl Davis (s. 28. lokakuuta 1936 New York Yhdysvallat) on yhdysvaltalainen kapellimestari ja säveltäjä, joka on asunut Britanniassa vuodesta 1961. Hän on naimisissa brittiläisen näyttelijän Jean Bohtin kanssa.


title: Carl Davis

text: Davis on säveltänyt musiikkia yli sataan televisio-ohjelmaan, mutta parhaiten hänet tunnetaan mykkäelokuviin luodusta musiikista. Hän on myös avustanut Paul McCartneyn sinfonisten sävellysten orkestroinnissa. Davis on säveltänyt muun muassa BBC:n Ylpeys ja ennakkoluulo -televisiosarjan ja Ranskalaisen luutnantin nainen -elokuvan tunnusmelodiat. Lisäksi Davis on säveltänyt paljon nykytanssi- ja balettimusiikkia Englannin kansallisbaletin, Skotlannin baletin ja Birminghamin kuninkaallisen baletin näytäntöihin.


title: Carl Davis

text: Davis on toiminut taiteellisena johtajana ja kapellimestarina Liverpoolin kuninkaallisen filharmonisen orkesterin Summer Pops -konserttisarjassa. BBC Proms -festivaalilla hän johti elokuvamusiikkikonsertin 1999 ja yhteistyö festivaalin kanssa on jatkunut siitä lähtien. Davis on levyttänyt omaa tuotantoaan ja muiden elokuvamusiikkia useiden brittiläisten orkestereiden kanssa, kuten Lontoon kuninkaallisen filharmonisen orkesterin, Lontoon filharmonikoiden, Englantilaisen kamariorkesterin ja Liverpoolin kuninkaallisen filharmonisen orkesterin kanssa.


title: Carl Davis

text: Suomessa Davis johti lokakuussa 2007 Radion sinfoniaorkesteria, joka soitti hänen sovittamansa musiikin Charlie Chaplinin Kaupungin valot -elokuvan esityksen taustamusiikiksi.


title: Carl Davis

text: Vuonna 2003 Davis sai arvostetun BAFTA-palkinnon elämäntyöstään elokuvamusiikin alalla, ja 2005 kuningatar Elisabet II myönsi hänelle korkea-arvoisen kunnianosoituksen (CBE honorary) hänen ansioistaan säveltäjänä ja kapellimestarina.


title: Žodzina

text: Žodzina (, IPA: [ˈʐodzʲina]) eli Žodino (, , ) on keskikokoinen Valko-Venäjän teollisuuskaupunki, joka sijaitsee Minskin alueella, maanteitse vain 57 kilometriä Minskin keskustasta koilliseen. Žodzinaa voi pitää yhtenä miljoonakaupunki Minskin esikaupungeista. Žodzinan pinta-ala on 19 km² ja asukasluku 61 724 (10/2009). Žodzina on Valko-Venäjän kaupungeista uusimpia, se sai kaupunkioikeudet 1963. Hallinollisesti Žodzina on suoraan Minskin alueen keskushallinnon alainen kaupunki, vaikka maantieteellisesti se sijaitsee Smaljavitšyn piirin sisällä.


title: Žodzina

text: Žodzinan työnantajiin kuuluu on raskaiden maansiirtokoneiden ja kaivoskoneiden valmistaja BelAZ, jolla on noin 11 000 työntekijää. Toinen tärkeä teollisuuslaitos on vaatevalmistaja "SVITANAK".


title: Žodzina

text: Žodzinassa on ammattikorkeakoulu muttei korkeampia oppilaitoksia. Kaksi Valko-Venäjän maatalouden tutkimuskeskuksesta toimii kaupungissa.


title: Žodzina

text: Liikenneyhteyksistä tärkeimpiin kuuluu kantatie P53, jota pitkin Minskin keskustaan on 57 ja Barysaun keskustaan 18 kilometrin matka. Valko-Venäjän suurin valtatie – moottoritie M1 eli eurooppatie E30 – kulkee 11 km Žodzinan keskustan eteläpuolitse tuoden yhteyden niin Moskovaan kuin Varsovankin suuntaan. Kaupunki sijaitsee myös maan päärataverkon äärellä (rataosuus Minsk–Žodzina–Barysau–Orša).


title: Yehuda Bauer

text: Yehuda Bauer (1926 Praha, Tšekkoslovakia) on israelilainen professori emeritus, joka on tehnyt mittavan kansainvälisen uran holokaustin historian tutkijana.


title: Yehuda Bauer

text: Bauer varttui Prahassa ja puhuu sujuvasti tšekkiä, slovakkia ja saksaa. Hänen isänsä oli sionisti, jonka tavoitteena oli viedä perheensä Palestiinaan. Muutto vaati tuhat puntaa, jonka perhe sai koottua. 15. maaliskuuta 1939, samana päivänä, kun Saksa otti haltuunsa Böömin ja Määrin. Perhe matkusti välittömästi Palestiinaan. Bauer meni Haifan lukiotasoiseen kouluun, jossa hänen historianopettajansa Rachel Krulik kannusti erityisesti häntä opiskelemaan historioitsijaksi. Kouluaikoinaan hän liittyi "Palmach"iin, Haganahin sotilaalliseen ja maanalaiseen osajärjestöön, josta myöhemmin tuli Israelin armeijan ydin.


title: Yehuda Bauer

text: Saatuaan brittiläisen stipendin, Bauer aloitti opiskelut Walesissa, University of Cardiffissa. Hän palasi taistelemaan Israelin itsenäistymissodassa 1948–1949, minkä jälkeen hän palasi Cardiffiin jatkamaan opiskelujaan.


title: Yehuda Bauer

text: Palattuaan Israeliin hän liittyi Shovalin kibbutziin ja aloitti samalla jatko-opinnot Heprealaisessa yliopistossa. Hän sai tohtorinarvon 1960, aiheenaan Palestiinan brittiläinen mandaattialue.


title: Yehuda Bauer

text: Aloitettuaan luennoitsijana Heprealaisessa yliopistossa Jerusalemissa hän tapasi Abba Kovnerin, holokaustista selvinneen runoilijan ja sionistin. Tämän innoittamana Bauer suuntasi tutkimuksensa holokaustiin. Havaittuaan pian kielitaidon merkityksen tutkimusaiheelle, Bauer opiskeli lyhyessä ajassa riittävästi jiddišiä, ranskaa ja puolaa kyetäkseen etenemään aiheessa.


title: Yehuda Bauer

text: Aluksi hänen tutkimustyönsä keskittyi eloonjääneiden kokemuksiin, minkä jälkeen hän tutki yhdysvaltalaisten suhdetta aiheeseen. Myöhäisemmässä vaiheessa hän tutki juutalaisten ja natsien vuorovaikutusta juutalaisten pelastumisessa.


title: Yehuda Bauer

text: 1970-luvulla hän toimi "Institute for Contemporary Jewry"n johtajana ja hänestä tuli Heprealaisen yliopiston professori 1977. Vuonna 1980 hänet nimitettiin pysyväksi akateemiseksi johtajaksi edellä mainitussa instituutissa. Samana vuonna hän perusti "the Vidal Sassoon International Center for the Study of Antisemitism" nimisen tutkimusyksikön. Hän on toiminut vierailevana professorina muun muassa Yalen yliopistossa, Brandeisin yliopistossa, Havaijin yliopistossa ja Berliinissä.


title: Jukka Mäkelä (kuvataiteilija)

text: Jukka Pekka Mäkelä (31. heinäkuuta 1949 Jyväskylä – 6. helmikuuta 2018 Fiskari, Raasepori) oli suomalainen kuvataiteilija. Hän kuului suomalaisen postmodernismin ja uusekspressionismin kärkihahmoihin.


title: Jukka Mäkelä (kuvataiteilija)

text: Mäkelä opiskeli Taideteollisessa oppilaitoksessa 1967–1968 ja Suomen Taideakatemian koulussa 1968–1972 Helsingissä. Hän toimi myös asiantuntijatehtävissä, kuten Wihurin rahaston taideostolautakunnassa.


title: Jukka Mäkelä (kuvataiteilija)

text: Mäkelä on tehnyt suurikokoisia hillityn värisiä ekspressionistisia akryylimaalauksia, jotka liikkuvat abstraktin ja luontovaikutelman rajamailla. Maalausten lähtökohtana ovat usein vesi, lumi ja peruskallio. Hän on työstänyt myös metalligrafiikkaa. Läpimurtonsa Mäkelä teki 1970-luvulla vähäeleisen konstruktivistisilla töillään, 1980-luvulla hän herätti laajaa huomiota rosoisilla, ekspressionistisilla töillään. 1990-luvulla taiteilijan ote keveni muuttuen herkäksi, graafisemmaksi ja "estetistisemmäksi". 2000-luvulla Mäkelän töissä alkoivat korostua värit, voimakkaampi viiva sekä maalipinnan päälle liimattu japaninpaperi.


title: Jukka Mäkelä (kuvataiteilija)

text: Mäkelän teoksia oli esillä laajassa näyttelyssä "Merkki ja ele – maalauksia kolmelta vuosikymmeneltä" Kiasmassa 1999. Laaja katsaus Mäkelän uudempaan tuotantoon nähtiin Helsingin Taidehallissa "Herkkyys ja voima" -suurnäyttelyssä syksyllä 2015.


title: Jukka Mäkelä (kuvataiteilija)

text: Mäkelä sai Valtion taidepalkinnon 1977 ja 1981, ja Pro Finlandia -mitali hänelle myönnettiin 2007. Hän edusti Suomea Venetsian biennaalissa 1988. Taiteilijaeläke myönnettiin Mäkelälle 2013.


title: Carla Bley

text: Carla Bley (alkujaan "Lovella May Borg", uransa alussa "Karen Borg", s. 11. toukokuuta 1936) on yhdysvaltalainen jazzpianisti ja -säveltäjä. Hän oli keskeinen hahmo 1960-luvun free jazz -liikkeessä ja tuli tunnetuksi muun muassa jazzoopperallaan "Escalator over the Hill" (1971).


title: Carla Bley

text: Carla Bley syntyi Oaklandissa, Kaliforniassa. Perheen isä soitti urkuja kirkossa, ja Bley kertoo olleensa kiinnostunut pianonsoitosta mutta vielä kiinnostuneempi rullaluistelusta, eikä koskaan opiskellut musiikkia muodollisesti. Hän jätti koulun kesken 15-vuotiaana ja muutti talvella 1955 New Yorkiin, jossa onnistui saamaan työpaikan Birdland-jazzklubilla tupakanmyyjänä ja ”kuunteluoppilaana”. Siellä hän tutustui tulevaan aviomieheensä, kanadalaiseen jazzpianisti Paul Bleyhin, joka ensimmäisenä levytti Carla Bleyn tekemän sävellyksen vuonna 1958. He erosivat 1967, mutta Carla Bley piti ex-miehensä sukunimen.


title: Carla Bley

text: Vuonna 1965 Carla Bley perusti trumpetisti Mike Mantlerin kanssa Jazz Composers Workshopin, josta syntyi Mantlerin johtama Jazz Composers Orchestra. Sen solisteina esiintyivät muiden muassa Charlie Haden, Don Cherry, Roswell Rudd, Cecil Taylor ja monet muut New Yorkin avantgarde-jazzin huippunimet. Jazz Composers Orchestra oli mukana myös "Escalator over the Hill" -projektissa.


title: Carla Bley

text: Vibrafonisti Gary Burtonin albumi "A Genuine Tong Funeral" (1967) oli ensimmäinen Carla Bleyn kokonaan säveltämä. Sittemmin albumeja on kertynyt kolmisenkymmentä.


title: Carla Bley

text: Carla Bley on johtanut vuosikymmenet omia keskisuuria orkestereitaan ja tehnyt sille usein huumoriakin sisältäviä sävellyksiä ja sovituksia. Omien projektiensa ohella Bley on tehnyt yhteistyötä useiden muusikoiden kanssa. Hänellä oli keskeinen osa muun muassa Pink Floydin rumpalin Nick Masonin sooloalbumilla "Nick Mason's Fictitious Sports" (1981).


title: Carla Bley

text: Bley on yhtyeineen vieraillut Pori Jazz -festivaaleilla vuosina 1978 ja 2006, sekä Tampere Jazz Happeningissä 1983 ja 2015.


title: Apperseptio

text: Apperseptio (lat.: "ad" + "percipere", 'havaita') on filosofinen käsite, joka tarkoittaa havaintoa (perseptiota) johon liittyy tietoisuus havaitsemisesta. Apperseptiota on joskus kutsuttu myös ”käsitteelliseksi havainnoksi”.


title: Apperseptio

text: Immanuel Kant erotti "empiirisen apperseption" ja "transsendentaalin apperseption" toisistaan. Ensin mainittu tarkoittaa ”konkreettisen aktuaalisen minän tietoisuutta omista muuttuvista tiloistaan”, eli niin kutsuttu ”sisäinen aisti”. Viimeksi mainittu tarkoittaa ”puhdasta, alkuperäistä muuttumatonta tietoisuutta, joka on välttämätön edellytys kokemukselle sellaisenaan, ja lopullinen perusta kokemuksen synteettiselle ykseydelle”. Apperseption ykseydellä Kant tarkoitti sitä, että jokainen mielle ymmärretään aina jonkin subjektin mielteeksi. Näin jokaiseen havaintoon sisältyy tietoisuus, että se on jonkin (minän) havainto.


title: Apperseptio

text: Psykologiassa apperseptio tarkoittaa prosessia, jossa uusi kokemus sulautetaan osaksi yksilön aiempia kokemuksia. Apperseptio tarkoittaa siis uusien kokemusten havaitsemista suhteessa edeltäviin kokemuksiin. Esimerkiksi tulen nähdessään ihminen yhdistää apperseption avulla sen aiempiin kokemuksiin, jolloin on palanut. Näin ihminen ymmärtää, että kyseessä on tilanne, jolloin tulee välttää esimerkiksi käden laittamista tulen päälle.


title: Derya Büyükuncu

text: Derya Büyükuncu (2. heinäkuuta 1976) on entinen turkkilainen uimari. Hän edusti kotimaataan neljissä kesäolympialaisissa, lähtien vuodesta 1992. Hän voitti urallaan MM-pronssia 100 metrin selkäuinnissa lyhyellä radalla Ateenassa vuonna 2000. Lisäksi hän voitti urallaan yhden EM-pronssin pitkillä radoilla, ja yhden EM-hopean lyhyellä radalla, kummatkin 100 metrin selkäuinnista.


title: Major Label

text: Major Label on helsinkiläinen rock-yhtye, joka soittaa metallivaikutteista alternative rockia. Kitaristi-laulaja Arto Tuunela vastaa suurelta osin Major Labelin kappaleiden kirjoittamisesta, äänittämisestä, miksauksesta ja tuottamisesta.


title: Major Label

text: Vokaalit painottelevat puhtaiden ja epäpuhtaiden välillä ja soundiltaan musiikki on täyteläistä ja suurellista. Yhtye merkitsee tärkeimmiksi vaikuttajiksiin mm. David Lynchin, Led Zeppelinin, Rolling Stonesin ja The Beatlesin. Vertauksia se on saanut etenkin Deftonesiin.


title: Major Label

text: Major Labelin esikoissingle My Time sai soittoaikaa YleX-radiokanavalla, ja YleX Iltapäivän juontajat Olli Junes ja Tuomas Rajala kutsuivat albumia "vuoden odotuteimmaksi kotimaiseksi albumiksi". Yhtye ja debyyttialbumi oli valittu mm. Rumban, Soundin ja Noise.fin vuoden 2007 vuosiäänestyksissä top 20 joukkoon ja oli ehdolla Femmagaalassa sarjassa "Ääni ja femma".


title: Major Label

text: Yhtye nauhoitti kesällä 2008 toisen albuminsa When Im With You You Are Safe, joka julkaistiin alkuvuodesta 2009. Levyn ensimmäinen single "When I Am With You You Are Safe" julkaistiin jouluaattona 2008 yhtyeen myspace-sivuilla.


title: Major Label

text: Major Label - MySpace


title: Ryan Vesce

text: Ryan Vesce (s. 7. huhtikuuta 1982 Lloyd Harbor, New York, Yhdysvallat) yhdysvaltalainen jääkiekkoilija, pelipaikaltaan laitahyökkääjä. Vesce pelasi kauden 2016–2017 KHL-liigan Traktor Tšeljabinskin ja Sveitsin pääsarjan HC Fribourg-Gottéronin joukkueissa.


title: Ryan Vesce

text: Vesce pelasi kaudet 2000–2004 Cornellin yliopiston joukkueessa NCAA:n alaisessa ECAC-sarjassa. Kausi 2002–2003 oli Vescen paras yliopistosarjoissa, sillä hän teki 45 pistettä 36 ottelussa. Cornellin yliopiston joukkue voitti lisäksi ECAC:n mestaruuden.


title: Ryan Vesce

text: Kaudeksi 2004–2005 Vesce siirtyi Ruotsin Allsvenskaniin Röglen joukkueeseen. Röglestä hän palasi Pohjois-Amerikkaan, kun hän teki syyskuussa 2005 sopimuksen AHL-joukkue Springfield Falconsin kanssa. Vesce oli Springfieldin paras pistemies 67 pisteellään. Hän pelasi kauden aikana myös AHL:n tähdistöottelussa. Ottawa Senators teki kesällä 2006 sopimuksen Vescen kanssa. Hän pelasi kuitenkin koko kauden Ottawan farmijoukkueessa AHL:n Binghamton Senatorsissa.


title: Ryan Vesce

text: Vesce siirtyi kaudeksi 2007–2008 SM-liigaan HIFK:hon. Hän oli HIFK:n paras maalintekijä ja pistemies. Vescen tehot olivat 56 pelissä 26+18. Hän teki uuden NHL-sopimuksen kaudeksi 2008–2009, kun hän siirtyi San Jose Sharksin organisaatioon. Ensimmäisen NHL-pelinsä Vesce pelasi 11. helmikuuta 2009 Pittsburgh Penguinsia vastaan. Vesce pelasi yhteensä 10 NHL-ottelua. San Josen farmijoukkue Worcester Sharksissa Vesce teki 71 pistettä, ja oli joukkueensa paras pistemies. Hän oli koko liigan 13:nneksi tehokkain pelaaja, ja pelasi toisen kerran urallaan AHL:n tähdistöottelussa. Toisella kaudellaan San Josessa Vesce pelasi yhdeksän ottelua NHL:ssä, ja pääosan kaudestaan hän edusti jälleen Worcesteria. Kesällä 2010 Vesce teki sopimuksen KHL:ssä pelaavan Torpedo Nižni Novgorodin kanssa.


title: Ryan Vesce

text: Ensimmäisellä kaudellaan Torpedo Nižni Novgorodissa Vesce teki 48 pistettä 51 ottelussa. Toinen kausi joukkueessa meni kuitenkin pieleen loukkaantumisten takia. Vesce teki elokuussa 2012 niin kutsutun artistisopimuksen Elitserienin Skellefteån kanssa ja siirtyi joukkueeseen vasta lokakuussa, Elitserien-kauden jo alettua. Vesce pelasi Elitserienissä tammikuulle asti, jolloin siirtyi SM-liigaseura Espoo Bluesiin. Hän teki Skellefteåssa 22 ottelussa vain 6 pistettä.


title: Ryan Vesce

text: Kaudeksi 2013–2014 Vesce palasi KHL-liigaan tehtyään sopimuksen kroatialaisseura KHL Medveščak Zagrebin kanssa.


title: Ryan Vesce

text: Kaudet 2014–2016 Vesce pelasi KHL-liigan Dinamo Minskin joukkueessa lähes piste per peli tahtia. Kausi 2016–2017 alkoi Traktor Tšeljabinskin joukkueessa mutta otteluita kertyi vain seitsemän. Tammikuussa 2017 Vesce siirtyi Sveitsiin Fribourg-Gottéronin joukkueeseen. Jo joulukuussa Vesce oli lainalla HC Luganon joukkueessa heidän pelatessaan Sprengler-cupissa.


title: Jelsk

text: Jelsk (valkoven. ja , , ) on kaupunki ja samanniminen piiri Valko-Venäjän Homelin alueen eteläosissa Ukrainan rajalla. Vuoden 2009 väestönlaskennan mukaan kaupungissa asui 9 725 asukasta ja piirissä 17 839 ihmistä.


title: Jelsk

text: Liikenneyhteyksistä tärkeimpiä ovat pohjoisessa sijaitsevasta naapurikaupunki Mazyristä (noin 35 km) saapuva ja Ukrainan rajalle (noin 25 km) vievä P31 kantatie sekä samansuuntainen rautatie. Toinen kantatie (P126) luo yhteyden idässä sijaitsevaan Narouljaan ja kolmas (P148 + P36) läntiseen naapurikaupunkiin Leltšytsyyn.


title: Jelsk

text: Vuoden 1986 ydinonnettomuuden seurauksena Tšernobylin luoteispuolella sijaitsevan Jelskin piirin alueelle levisi radioaktiivista saastetta ja alue saastui pääosin lievästi. Pahimmin saastuneilta alueilta kuitenkin yhdeksän kylää, joissa asui 2123 ihmistä, asutettiin uudestaan toisaalle.


title: J. K. Ihalainen

text: Jyrki K. Ihalainen (s. 6. tammikuuta 1957 Tampere) on suomalainen kirjailija, kirjanpainaja, kääntäjä ja kustantaja.


title: J. K. Ihalainen

text: Ihalainen on julkaissut vuodesta 1978 lähtien 34 runokokoelmaa suomeksi, englanniksi ja tanskaksi. Hänen esikoisrunokokoelmansa "Flesh & Night" ilmestyi Christianiassa vuonna 1978. Runojen lisäksi häneltä on ilmestynyt kymmenen tietokirjaa ja kaksitoista suomennosta.


title: J. K. Ihalainen

text: J. K. Ihalainen pitää Palladium Kirjat -nimistä kirjankustantamoa, jonka puitteissa hän tekee kirjansa alusta loppuun asti itse: kirjoittaa tai kääntää ne, toimii niiden kustantajana, painaa ne Siuronkoskella sijaitsevassa kirjapainossaan ja hoitaa niiden myynnin.


title: J. K. Ihalainen

text: Ihalaisen teosten kuvittajina on toiminut nimekkäitä taiteilijoita, muun muassa William S. Burroughs, Outi Heiskanen ja Marita Liulia.


title: J. K. Ihalainen

text: Ihalainen sai Nuoren Voiman Liiton palkinnon vuonna 1995, Pirkanmaan taidepalkinnon vuonna 1998 ja Eino Leinon palkinnon vuonna 2010. Ihalainen on toiminut vuodesta 2003 lähtien Tampereella järjestettävän Annikin runofestivaalin taiteellisena johtajana. Ihalaisen viimeisin runokokoelma on vuonna 2016 ilmestynyt "Sytykkeitä". Ihalainen vieraili suomalaisen rap-artisti Asan levyllä "Loppuasukas" vuonna 2008, jossa hän esittää kappaleen ”Alkuasukas” sanat.


title: J. K. Ihalainen

text: Ihalainen toimii myös runoperformancen parissa.


title: Defiance, Ohio

text: Defiance, Ohio on yhdysvaltalainen folkpunk-yhtye. Yhtye on kotoisin Bloomingtonista, Indianasta. Heidät tunnetaan etenkin kiivaasta keikkailutahdista sekä intensiivisistä livekeikoista. Yhtye on nimetty Ohion osavaltiossa sijaitsevan Defiancen kaupungin mukaan.


title: Defiance, Ohio

text: Yhtyeeltä on ilmestynyt kolme albumia sekä monta split-äänitystä muiden yhtyeiden kanssa. Suurin osa heidän musiikistaan on yhtyeen itsensä tuottamaa ja julkaisemaa. Lisäksi yhtyeen kaikki tuotokset ovat ladattavissa ilmaiseksi heidän kotisivuiltaan.


title: Kate Jackson

text: Lucy Kate Jackson (s. 29. lokakuuta 1948) on yhdysvaltalainen näyttelijä. Hänet muistetaan muun muassa Sabrina Duncanin roolista vuosina 1976–1981 pyörineessä "Charlien enkelit" -sarjassa.


title: Kate Jackson

text: Jackson syntyi Birminghamissa, Alabamassa, ja opiskeli Mississippin yliopistolla valmistumatta. Hän on ollut kolmesti naimisissa, ensimmäisen kerran vuosina 1978–1980 näyttelijä ja tuottaja Andrew Stevensin kanssa.


title: Kate Jackson

text: Jacksonilla on ollut neljä Golden Globe- ja kolme Emmy-ehdokkuutta.


title: Kate Jackson

text: Näyttelijän uransa ohella Jackson toimi pitkään Max Factor kosmetiikkabrändin mainoskasvona.


title: Robert Kántor

text: Robert Kántor (s. 25. helmikuuta 1977) on tšekkiläinen uransa lopettanut jääkiekkopuolustaja. Hänet tunnettiin kovasta laukauksestaan.


title: Robert Kántor

text: Kántor aloitti pääsarjauransa kaudella 1995–1996 Tšekin Extraliigassa HC Kometa Brnossa, joka tippui sarjasta kauden päätteeksi. Seuraavan kauden Kántor pelasikin Brnossa Tšekin toiseksi korkeimmalla tasolla. kaudeksi 1997–1998 Kántor palasi Extraliigan, kun hän siirtyi HC Třineciin. Třinecissä hän pelasi kolmella kaudella, kunnes hän vaihtoi joukkuetta kahdesti kesken kauden 1999–2000. Kántor aloitti kauden Třinecissä, mutta siirtyi HC Havířovin kautta HC Pardubiceen. Kauden 2000–2001 hän edusti HC Karlovy Varyä.


title: Robert Kántor

text: Kaudet 2001–2003 Kántor pelasi SM-liigan HIFK:ssa. Jälkimmäisellä HIFK-kaudellaan Kántor teki suhteellisen hyvät tehot puolustajalle 8+11. Kaudeksi 2003–2004 hän siirtyi Venäjän superliigaan Moskovan Dynamoon. Kántorin kausi ei sujunut kovinkaan hyvin, ja hän vaihtoi kesken kauden Ak Bars Kazaniin. Kántor palasi SM-liigaan kaudeksi 2004–2005, kun hän teki sopimuksen Tapparan kanssa. Tapparassa Kántor pelasi yhden kauden. Joukkue ei käyttänyt Kántorin sopimuksessa ollutta optiovuotta, joten hän joutui siirtymään kauden jälkeen. Kántor palasi kotimaahansa, kun hän teki sopimuksen Extraliigan voittaneeseen Pardubiceen.


title: Robert Kántor

text: Kántor teki kaudeksi 2006–2007 artistisopimuksen Elitserienin Färjestadin kanssa. Hän liittyi joukkueen kokoonpanoon lokakuussa. Alkukaudesta hän pelasi viisi ottelua Tšekin HC Vítkovicessä. Kántor edusti Färjestadia yhden kauden, ja hän siirtyi kaudeksi 2007–2008 Saksan DEL-liigan DEG Metro Starsiin. SM-liigaseura Jokerit hankki Kántorin kuitenkin kesken kauden puolustajapulansa takia.


title: Robert Kántor

text: Kántor vaihtoi Jokereista taas Tšekin sarjoihin, kun hän teki sopimuksen kaudesta 2008–2009 ykkössarjassa pelanneen Kometa Brnon kanssa. Kántor oli aloittamassa Brnota nousemaan takaisin Extraliigaan. Hän aloittikin kauden 2009–2010 Extraligassa, mutta brnolaisseura vuokrasi hänet kesken kauden ykkössarjan HC Šumperkiin. Tammikuussa 2010 Kántor siirtyi pois Tšekistä, kun hän teki loppukauden mittaisen sopimuksen Elitserienin Röglen kanssa. Kaudella 2010–2011 hän pelasi 15 ottelua Slovakian Extraligan HC Slovan Bratislavassa ja 16 ottelua Tšekin ykkössarjan Piráti Chomutovissa. Seuraavaksi kaudeksi Kántor siirtyi Itävallan pääsarjan EC Graz 99ersiin.


title: C. W. Åkerlund

text: Carl Wilhelm Napoleon Åkerlund (12. huhtikuuta 1840 – 19. kesäkuuta 1911) oli suomalainen liikemies, kunnallisneuvos ja lahjoittaja.


title: C. W. Åkerlund

text: Åkerlund oli syntyjään köyhän äidin poika Helsingistä. Hän aloitti työuransa puotiapulaisena Hämeenlinnassa 13-vuotiaana. Åkerlundin työskentely kauppa-alalla jatkui Tampereella, aluksi kauppias L. J. Hammarénin palveluksessa ja myöhemmin, hänen ostettuaan Hammarénin kauppavarastot itselleen, itsenäisenä kauppiaana vuodesta 1870 lähtien. Vuonna 1886 Åkerlund aloitti työskentelyn Tampereen Säästöpankin rahastonhoitajan ja asiamiehen virassa. Hän hoiti näitä toimia aina kuolemaansa saakka.


title: C. W. Åkerlund

text: Åkerlund oli Tampereen kunnalliselämässä keskeinen hahmo ja kuului kaupunginvaltuustoon 1874–1904. Ruotsinkielisestä kodista lähtöisin ollut Åkerlund liittyi suomenmielisten toimintaan ja oli heidän näkyvimpiä edustajiaan Tampereella, missä ruotsinmieliset hallitsivat kunnallista päätöksentekoa ja kunnallisvaaleja. Hän oli muun muassa perustamassa Aamulehteä vuonna 1881 ja Tampereen Suomalaista Klubia vuonna 1891. Lehtiyhtiön ensimmäisiin osakkeenomistajiin kuulunut Åkerlund oli yhtiön johtokunnan jäsen 27 vuotta ja toimi 13 vuotta sen puheenjohtajana.


title: Yhdistetyn maailmancup 2007–2008

text: Yhdistetyn maailmancup 2007–2008 alkoi 30. marraskuuta 2007 Kuusamossa ja päättyi 9. maaliskuuta 2008 Osloon. Kauden aikana oli tarkoitus järjestää 24 kilpailua, mutta niistä neljä jouduttiin perumaan. Saksan Ronny Ackermann varmisti kokonaisvoiton kaksi kilpailua ennen kauden loppumista, kun Lahden hurrikaanisprintti peruttiin kovan tuulen vuoksi.


title: Hot Water Music

text: Hot Water Music on post-hardcore/punkrock -yhtye Floridan Gainesvillestä. Yhtyeen jäsenet ovat Chuck Ragan, Chris Wollard, Jason Black ja George Rebelo. Yhtye perustettiin vuonna 1993. Vuoden 2005 lopulla yhtye ilmoitti pitävänsä taukoa johtuen Chuck Raganin lähdöstä, joka johtui perhesyistä. 13. toukokuuta 2006 tauko muuttui pysyväksi ja Hot Water Music hajosi. Kolme jäljelle jäänyttä jäsentä aloittivat uuden projektin, yhtyeen nimeltä The Draft. Se julkaisi ensimmäisen albuminsa, "In A Million Piecesin", 12. syyskuuta 2006. Chuck Ragan jatkoi myös musiikkiuraansa sooloartistina soittaen folkmusiikkia.


title: Hot Water Music

text: Yhtyeen nimi tulee Charles Bukowskin samannimisestä kirjasta.